
FORORD. 



Af de tre Afhandlinger, der udgøre dette Skrift, 
lægger jeg selv størst Vægt paa den tredie, i hvilken jeg 
Miar søgt at gennemføre en i min Etik (noget mere i den 
.tyske end i den danske Udgave) antydet Idé, der turde 
^være af nogen Betydning for den etiske Tænkning. Denne 
^Afhandling har allerede været tiykt i farste Hefte af »Inter- 
,^ national Journal of Ethics« (Efteraaret 1890). — I de to 
( , første Afhandlinger har jeg taget nogle Spørgsmaal, som 
c angaa Etikens første Principer, op til fornyet Behandling. 
^ De kunne betragtes enten som Indledning til eller som 
-2 Supplement til min Etik (især Kap. I, IH og VII). Den 
— anden Afhandling (Om Velfærdsprincipet) trykkes omtrent 
samtidigt hermed i det amerikanske Tidsskrift »The Mo- 
nist« som Del af en længere Artikel. — 

Januar 1891. 

Harald Høffding. 

Om Muligheden af en fllosoflsk Etik. 



1. At prædike Moral er let, at begrunde Moral er 
vanskeligt, har en Filosof sagt. Denne Sætning er rigtig, 
dersom man ved at prædike Moral blot forstaar at udtale 
de i det givne Samfund gængse Porestillinger om Godt 
og Ondt. Men hvis man ved at prædike Moral forstaar 
at henvende sig paa en saadan Maade til de enkelte 
Individer, at disses Karakter derved faar Motiver og 
Tilskyndelser til at udvikle sig ikke blot i de gængse 
etiske Forestillingers Aand, men i sande og gyldige Ide- 
alers Aand, saa er det ikke blot den vanskeligste og den 
højeste Kunst af alle, men den vil ogsaa nødvendigvis 
føre over til hvad hin Filosof erkendte som en stor Vanske- 
lighed, nemlig at give en Begrundelse af etiske Domme. 

Etiske Domme, Domme om Godt og Ondt, opstaa 
fra først af som uvilkaarlige Følelsesudbrud. De udtale 
den Værdi, der tillægges menneskelige Handlinger eller 
Institutioner. I ethvert Samfund er der et vist Indbegreb 
af etiske Domme, hvis Gyldighed, anerkendes. De ligge 
i Luften, idet det enkelte Individ tilegner sig og anvender 
disse Domme som umiddelbart givne og berettigede, lige 
som det arver Eacens Instinkter og Traditioner i det 
Hele. Dette Indbegreb af etiske Domme udtiykker hvad 
man har kaldet den positive Moralitet. Denne har, 

lige som positiv Religion og positiv Lovgivning, en hi- 
storisk Karakter. Den har udviklet sig og udvikler sig 
stadigt under Vexelvirkning med Racens eller Samfundets 
Skæbne og Livsforhold. Dens Lidhold er en Kreds af 
Forbilleder, Leveregler og Bud, der i lange Tider gaa 
fra Slægt til Slægt som »uskrevne Love« og ofte staa 
for den Enkelte med hemmelighedsfuld Myndighed. Det 
enkelte Individ bøjer sig saa meget mere for dem, som 
de forkyndes og hævdes af Autoriteter, Personligheder, 
hvis fysiske eller aandelige Magt vækker dets Frygt, dets 
Ærefrygt, dets Tillid eller dets Kærlighed, og over for 
hvilke ingen Trang til Kritik Mes, i hvert Tilfælde ingen 
Kritik let kommer til Orde. Saadanne Autoriteter ere 
Forældre, Lærere, Præster, Fyrster, Lovgivere, Religions- 
stiftere. — Den positive Moralitet kunde tænkes frem- 
stillet i sin Sammenhæng. Vi vilde da faa en Fremstilling 
af de hos et vist Folk og paa en vis Tid gældende etiske 
Domme. Den teologiske Etik og den positive Retsviden- 
skab vilde være Dele af en saadan positiv*) Etik (saa- 
ledes kunde man maaske kalde den videnskabelige Frem- 
stilling af den positive Moralitet), idet den teologiske Etik 
blot angaar de etiske Domme, der kunne udledes af en 
vis religiøs Tro, og den positive Retsvidenskab kun om- 
fatter de Regler og Bud, der udtrykkeligt ere formulerede 
i Landets juridiske Love. Den positive Etik vilde tillige 



Ordet „positiv'* betegner i hele denne Sammenhæng (positiv 
Moralitet, positiv Religion, positiv Lovgivning, positiv Etik) 
ikke Modsætning til „negativ". Heller ikke bruges det i den 
Betydning, i hvilken Auguste Comte tager det, naar han kalder 
sin Filosofi „la philosophie positive" eller Positivismen. Hos 
Comte er „positif" det Samme som faktisk, virkeligt givet i 
Naturen. Derimod betegner Ordet „positiv** her, hvad der er 
sat i bestemt historisk Form, som udtrykkeligt fastslaaet Be- 
stemmelse eller Tradition. 



indeholde de Eegler og Bud, som den oftentlige Mening, 
Sæd, Skik, Tradition og Undervisning indskærpe. 

Men naar Frygten for eller Tilliden til de historisk 
givne Autoriteter svinder, eller naar af andre Aarsager 
Trangen til en dybere gaaende etisk Erkendelse vaagner, 
kan man ikke blive staaende ved den positive Moralitet. 
Der reiser sig et Spørgsmaal om selve Autoriteternes 
Berettigelse, om de første Principer, der betinge Gyldig- 
heden af alle etiske Domme. Have etiske Domme ikke 
Gyldighed, uden for saa vidt de hævdes af Autoriteter? 
Det er det store Spørgsmaal, ved hvis Fremsættelse den 
filosofiske Etik bliver til. Dennes Opgave maa være 
at vise, at man uden at forudsætte Autoriteternes abso- 
lute Gyldighed, kan finde et Grundlag for etiske Domme 
i den menneskelige Natur. Lige som den filosofiske Er- 
kendelsesteori angaar de første Principer for den teore- 
tiske Verdensopfattelse, som grunder sig paa den 
menneskelige Natur, saaledes angaar den filosofiske Etik 
de første Principer for den Vurdering af menneskelige 
Handlinger, som grunder sig paa selve den menneskelige 
Natur. 

2. Forholdet mellem den filosofiske Etik og den 
positive Moralitet behøver ikke at være flendtligt. Den 
menneskelige Natur, i hvilken Filosofien søger et Grund- 
lag for etiske Domme, aabenbarer sig ogsaa i Historien 
og faar bestemmende Indflydelse paa Udviklingen af den 
positive Moralitet. De Idealer og Bud, som udgøre dennes 
Indhold, ere ikke opstaaede uden i Kraft af den menne- 
skelige Natur, saaledes som denne under de givne For- 
hold virkede. Selv i den strengeste Autoritetstro lægger 
derfor Menneskenaturen sig for Dagen. Ingen Autoritet 
kan være rent ydre: Autoriteten er kun Autoritet ved 
den Følelse, den formaar at vække. Troen paa Autori- 
teten hænger derfor stedse sammen med Menneskenes hele 



Følelsesliv og gennem dette igen med de Erfaringer, som 
Menneskene gøre under deres Kamp tor Tilværelsen. 
Ved saaledes at gaa tilbage til den positive Moralitets 
Sammenhæng med den menneskelige Natur, ser man dens 
Slægtskab nied den filosofiske Etik. For en Del har den 
filosofiske Etik kun den Betydning at bringe vore 
etiske Dommes Sammenhæng med vor Natur og 
vore Livsvilkaar til fuld Bevidsthed, som jo i 
det Hele Filosofien kan siges at være den menneske- 
lige Aands Selverkendelse i teoretisk og praktisk Hen- 
seende. 

Men foruden dette Forhold mellem filosofisk Etik og 
positiv Moralitet, der fremkommer ved, at denne ikke 
har den samme Trang som hin til at gaa tilbage til det 
første Grundlag, kan der endnu finde tre torskellige For- 
hold Sted mellem dem. 

Den filosofiske Etik kan ud fra den klarere Fore- 
stilling om de første Principer føres til at fordre, at der 
skal arbejdes videre væsentligt i samme Aand som 
inden for den positive Moralitet, men ud fra mere omfat> 
tende Synspunkter. Saaledes arbejder den nyere Tids 
Humanitetsfølelse videre paa Grundlag af det Menneske- 
kærlighedens Princip, som især den kristelige Etik hæv- 
dede, som den græske Etik gjorde gældende inden for 
de ved Nationalfølelsen satte Grænser, og som allerede 
virkede i den ganunelindiske Familieetik i den Følelse, 
der omfattede Alle, der samledes om samme Arne. Det 
gælder her blot Principets Udvidelse ud over Kon- 
fessionens, Nationens og Familiens Grænser*). 

Medens det her gælder Udvidelse og Gennemførelse, 
kan det i andre Tilfælde være nødvendigt at indføre en 
helt anden Motivering og Begrundelse, for at Anerken- 



*) Smlgn. min ,Etik^ København 1887. p. 326—331. 



delse og fortsat Anvendelse af det historisk Givne kan 
blive mulig. Det historisk Givne i Handlemaade eller i 
Samfundsforholdenes Ordning anerkendes og benyttes da 
ikke af det Motiv, der oprindeligt har fremkaldt det, men 
af et helt andet Motiv. Der finder med andre Ord en 
Motivforskydning Sted. — Af Arnens Hellighed ud- 
viklede sig hos de gamle Indere Asylretten, der særligt 
blev af Betydning ved Arnestederne i Templet og i 
Kongens Gaard*); denne Asybet blev igen en Form, 
under hvilken Fred kunde stiftes og Benaadning øves; 
og heraf udsprang dels Statsmagtens Haandhævelse af 
Ret og Orden, dels ogsaa den humanere Behandling af 
Forbrydere og i det Hele af dem, der ere i Konflikt med 
det bestaaende Samfund. — Et andet Exempel er den 
private Ejendom, der historisk har udviklet sig under 
Indflydelse af Erhvervsdrift, Virkelyst og Magttiøflelse, men 
som Samfundet anerkendte og regulerede i det Enkelte 
for Fredens og Ordenens Skyld, og som nu i etiske og 
nationaløkonomiske Systemer kun anerkendes, for saa 
vidt den fremmer den Enkeltes Selvvirksomhed i Sam- 
fiindets Tjeneste**). — Motivforskydningen har en op- 
lysende Parallel i den Maade, hvorpaa et og samme 
Organ hos forskellige Arter af levende Væsener kan ud- 
øve forskellige Funktioner, fgrdi det er aft)asset efter for- 
skellige Forhold. Forlemmerne ere saaledes Griberedskaber 
og Føleredskaber hos Mennesket, Gangredskaber hos 
Hesten, Flyveredskaber hos Fuglen, Svømmeredskab hos 
Hvalen. En og samme Grundform fremtræder omdannet 
paa forskellig Maade under de forskellige Livsforhold, 



*) Smlgn. Leist: Alt-arischen Jus genlium. Leipzig 1889. p. 20f. 
87. — F. Polio ck: The King's Peace (Oxford Lectures. London 
1890). p. 70. 77. 
**) Smlgn. min ,Etik*. p. 264—266. 



Omvendt kunne forskellige Organer komme til at udføre 
samme Funktion, naar levende Væsener af forskellig Art 
for en Del have samme Livsbetingelser. Det er saaledes 
hegst forskellige Dele af Organismen, der hos Pattedyr, 
Fiske, Krebsdyr og Insekter fungere som Aandedræts- 
organer; Fuglenes og Insekternes Vinger skyldes Udvik- 
b'ng af helt forskellige Legemspartier*). Motivforskyd- 
ningen paa det psykologisk-etiske Omraade svarer til 
denne Omdannelse og Tillempelse paa det biologiske Om- 
raade. Ogsaa paa det biologiske Omraade er det jo i en 
vis Forstand Motivet, der ændres, idet de samme Organer 
komme til at tjene forskellige Formaal eller forskellige 
Organer til at tjene samme Formaal. I Etiken kunne 
Handlinger og Institutioner saaledes fita en anden Be- 
tydning og derfor en anderledes motiveret Anerkendelse 
end forhen. Lige saa lidt som man fra den »adaptive« 
(ved Tillempelse opstaaede) Lighed mellem Sommerfugle 
og egentlige Fugle tør slutte til et virkeligt Slæi^kab 
mellem dem, lige saa lidt kan man fra en Handlings 
eller en Institutions nuværende etiske Betydning slutte 
til dens historiske Oprindelse og Udvikling. Og lige saa 
omvendt: fra den historiske Opstaaen kan der ikke uden 
videre sluttes til Værdien. — Motivforskydningens Fæno- 
men egner sig derfor godt til at belyse Forholdet mellem 
den historiske og den filosofiske Behandling af Etiken**). 
Endelig kan Forholdet dog ogsaa være det, at den 
positive Moralitets Grundsætninger og Bud helt maa for- 
kastes, og nye Grundsætninger stilles op i Stedet. Da 
er Indholdet altsaa negativt, ikke begrundende, fort- 



*) Smlgn. Gervais : Elements de zoologie. Paris 1871. p. 49 f. 54 fif. 
Darwin: Om Arternes Oprindelse, p. 507. 519. K Orner: Die 
logischen Grundlagen der Klassifikation der Organismen. (Wundt's 
Philosophische Studien. IL), p. 242. 
**) Se herom min „Etik« p. 8—10. 



sættende eller omdannende. Et saadant Forhold indtager 
den filosofiske Etik til Askesen (for saa vidt denne er- 
klærer Lystfølelse i og for sig for ond og vil være mere 
end Øvelse i fornøden Selvbeherskelse), til Intolerancen, 
til Slaveriet og til andre barbariske Institutioner. — 

3. Vi vende nu tilbage til det Spørgsmaal, om der 
i den menneskelige Natur gives et fitst Grundlag for 
etisk Vurdering, uafhængigt af de historisk givne Auto- 
riteters Indflydelse. Af dette Spørgsmaals Besvarelse af- 
hænger Muligbeden af en filosofisk Etik. 

Al Videnskab har tilsidst sit Grundlag i den menne- 
skelige Natur. Saaledes forudsætter Logiken Tænke- 
evnen (Sammenligningsevnen, Evnen til at finde Lighed 
og Forskel); Geometrien forudsætter desuden Evnen til 
Rumsanskuelse; Fysiken og Kemien forudsætte desuden 
endnu de forskellige ydre Sanser (Berøringssans, Syn, 
Hørelse, Smag, Lugt), o. s. v. Hvad forudsætter nu Etiken 
for sit Vedkommende? 

Ved etiske Domme virker der et Element med, der 
ikke spiller nogen Bx)lle ved rent logiske eller naturviden- 
skabelige Domme. Det drejer sig ved dem om Mere end 
at fastslaa Identitet og Forskel eller at paavise en Sam- 
menhæng mellem Fænomener. Beskaffenheden af en Hand- 
ling eller en Institution kan kun fremkalde en etisk Dom, 
en Dom om Godt og Ondt, naar vedkommende Handling 
eller Institution vækker en Følelse af Lyst eller Ulyst 
hos os. Dersom vi vare blot anskuende, sansende og 
sammenlignende Væsener, uden Evne til at føle Lyst og 
Ulyst, vilde saadanne Donmie ikke opstaa. Enhver Dom 
opstaar ved Analyse af en given Totalopfattelse*). Det 
i^endommelige ved de etiske Donmie er, at de analysere, 
i bevidst Form udtale den Følelse, Synet af eller Fore- 



*) Se min „Formel Logik«. 2 Udg. p. 13. 

stillingen om en Handling vækker hos os. Der forud- 
sættes Evne til at opfatte Handlingen og gøre sig dens 
Karakter tydelig (ved Sammenligning) ; men dertil kommer 
endnu Eølelseselementet, den vækker, som en tredie Fak- 
tor ved Siden af Kendskabet til de faktiske Forhold og 
Evnen til at tænke over Handlingen. Erfaring godtgør 
jo ogsaa, at etiske Diskussioner kunne bringes til at 
maatte stanse paa tre Maader, nemlig ikke blot naar en 
af Parterne overbevises om en Selvmodsigelse eller om 
en faktisk Fejltagelse*), men ogsaa naar det er helt for- 
skellige Arter af Følelse, der hos de stridende Parter 
bestemme de etiske Domme. De etiske Uenigheder, der 
kun angaa Konsekventser eller faktiske Omstændigheder, 
ere ikke af afgørende Natur. Anderledes forholder det 
sig, hvor det er en forskellig Følelse, der bestemmer 
Vurderingen, — hvor Vurderingsmotivet altsaa er 
forskelligt. 

Dersom nu Følelserne varierede i det Uendelige, — 
dersom der ikke var visse typiske Former for Følelse, 
som med en vis Fasthed gøre sig gældende hos de enkelte 
Individer hvert for sig og paa samme Maade hos flere 
forskellige Individer, saa vilde ingen filosofisk Etik være 
mulig. Men saaledes er det ikke. Vi finde hos hvert 
normalt Individ en Følelse, som er den herskende hos 
ham, i det Mindste i en vis Periode, saaledes at den ud- 
gør Tyngdepunktet i hans Natur og vil bestemme hans 
vurderende Donmie. Det er den vigtigste Bestanddel at 
hans »reaJe Selv«**). Og hos ethvert Individ vU der 
tillige — formedelst Erindring og Sammenligning, ja, 
allerede formedelst det blotte Selvopholdelsesinstmkt — 
gøre sig en Sammenhæng gældende mellem de enkelte 



*) Se „Fonnel Logik*. p.24f. 
**) Se min „Psykologi*. Kap. V, 5; VI E, 2; VII B, le. 

Øjeblikke og de enkelte Livsperioder. Heri ytrer sig det 
»formale Selv«*). Der vil derfor ytre sig en stærkere 
eller svagere Tendents til at vurdere Handlingerne ikke 
blot efter deres Indflydelse paa det enkelte Øjeblik eller 
den enkelte Periode, men eft«r deres Indflydelse paa Livet 
i dets Helhed. Og hos de forskellige Individer ytrer der 
sig ikke blot Følelser, der ere knjrttede til deres Bestaaen 
hvert for sig alene, men ogsaa saadanne, som ere bestemte 
ved de fælles Livsvilkaar, og som umiddelbart knjrtte det 
ene Individ til et eller flere andre. Moderinstinktet og 
de af det udspringende Følelser ere umiddelbare Natur- 
tilskyndelser i denne Eetning. Inden for Familien, Stam- 
men og Nationen, og inden for de forskellige Associationer 
og Kammeratskaber udvikle sig under Indflydelsen af 
fælles Arbejde og fælles Skæbne mere eller mindre be- 
slægtede Følelser. Saadanne Følelsers Inderlighed og 
Om&ng staa i Eegelen i omvendt Forhold til hinanden; 
stærkest og kraftigst røre de sig i de snevreste Kredse, 
især i Familien og Naboskabet. Men Historien viser, at 
de have kunnet udvikle sig til at omfatte hele Menneske- 
heden. Ideen om en Menneskehed og om almindelig 
Menneskekærlighed (caritas generis humani) udviklede 
sig allerede hos Oldtidens Grækere og Romere i de sidste 
Aarhundreder før Kristi Fødsel, vistnok som Følge at 
den Maade, hvorpaa de nationale Skranker sønderbrødes 
ved Alexander den Stores og Romernes Erobringer, saa 
at Følelsen af Slægtskab og Fællesskab blev mulig. 

De etiske Domme maa nu bestemmes ved en af de 
her omtalte Følelser (foruden at de, som allerede anført, 
bestemmes ved Tænkningens Konsekvents og Kendskabet 
til de faktiske Forhold). Men deri ligger da, at der er 
Mulighed for lige saa mange etiske Systemer, 



*) ^Psykologi-. Kap. V, 5 (cfr. IV, 7 e). 

som der er forskellige herskende Følelser, der 
kunne bestemme Dommene. De forskellige etiske 
Systemer adskille sig fra hverandre ved Vurderings- 
motivet. Etikens Historie viser os, at de forskellige Mu- 
ligheder for en stor Del ere blevne benyttede. Endog 
en ren Øjebliksetik, der lader Hensynet til det enkelte 
Øjeblik, afset fra alle andre Øjeblikke, være eneraadende, 
er bleven forsøgt (af Aristippos fra Kyrene). Man har 
ofte taget Udgangspunktet i det enkelte, isolerede Indi- 
vids Selvopholdelse, Livsnydelse og Magtfølelse. Derved 
føres man til et System, hvor Hensynet til andre Indi- 
vider kun faar Værdi som ofbe uundværligt Middel til 
at naa Goder for Individet selv. Etiken bliver altsaa en 
Lære om de nødvendige Omveje, den Enkelte maa gaa 
for at naa sin Lykke. Hvor Grundlag og Vurderings- 
motiv hentes fra Sympatien, kunne igen forskellige Sy- 
stemer blive mulige, alt efter det Omfang, Sympatien har. 
En Familieetik haves tilnærmelsesvis realiseret i den 
gammelindiske Etik. En national Etik er udviklet af 
Platon og Aristoteles. En Stands- eller Associationsetik 
fremtræder tilnærmelsesvis i Historien, ogsaa i vore Dage, 
under de forskellige Samfundsklassers indbyrdes Bryd- 
ninger. Men ogsaa en Humanitetsetik arbejder sig frem 
igennem Historien ; Vurderingen af Handlinger og Insti- 
tutioner tager da deres Indflydelse paa alle menneskelige 
Væsener i Betragtning. 

Psykologisk og historisk set er der en konti- 
nuerlig Sammenhæng mellem alle disse forskellige Stand- 
punkter, der i Teori og Praxis fremtræde gennemført 
med mere eller mindre Konsekvents og med større eller 
ringere Sagkundskab. Sammenhængen beror paa, at det 
ene Vurderingsmotiv i Kraft af psykologiske Love og 
under Indflydelse af Livets Erfaringer kan afløses af det 
andet. Med en saadan Forandring forandres ogsaa Sy- 

stemet af de etiske Domme; men denne Forandring er 
Virkning, ikke Aarsag. Det er nye Følelsers Opstaaen, 
det kommer an paa, og de opstaa ved praktiske Erfaringer, 
ikke ved teoretiske Eæsonnementer. Der finder nu stadigt 
en praktisk Opdragelse Sted, ikke blot inden for Familien, 
men ogsaa inden for Samfundslivet i det Hele. Den 
Enkelte lærer at underordne Hensynet til det enkelte 
Øjeblik under Hensynet til Livshelheden , og Hensynet 
til sin Selvopholdelse og Nydelse under Hensynet til, 
hvad det fælles, almene Vel kræver. En Tilslutning til 
andre Individer, der indlededes af egoistiske Motiver, 
kan under det fortsatte Samliv og dets Erfaringer blive 
selvstændig Genstand for Lystfølelse; hvad der først 
grebes som Middel, kan blive Formaal. I den Art Motiv- 
forskydning bestaar for en stor Del Menneskehedens Op- 
dragelse gennem Historien. Men den vilde neppe føre 
vidt, naar den ikke støttedes ved umiddelbare ssnnpatiske 
Instinkter*). 

Etisk set er der derimod Diskontinuitet mellem de 
forskellige Standpunkter og Systemer, idet det ikke er 
muligt for det ene at gendrive det andet ad den logiske 
Bevisførelses Vej eller ved Hjælp af objektive Kends- 
gerninger. Jo større Konsekvente det enkelte System be- 
sidder, des uangribeligere vil det være. Den resolute og 
konsekvente Egoist, der gør sig selv til eneste Formaal 
og betragter andre Individer blot som Midler for sig selv, 
kan ikke gendrives fra Familieetikens , Nationsetikens 
eller Humanitetsetikens Standpunkt. Han siger med Shake- 
speres Richard III: I am myself alone! Naturligvis er 
det kun, for saa vidt Systemet er konsekvent, at det er 
uangribeligt; hvis Familiefølelsen, Nationalfølelsen eller 
Menneskekærligheden rører sig hos Egoisten, vil han 



*) Smlgn. „Psykologi«, VI C, 2—7. 

kunne komme i Modsigelse med sig selv og let gendrives. 
Ellers kan han kun bringes til at opgive sit Standpunkt 
ved, at der vækkes en Følelse hos ham, ban hidtil ikke bar 
kendt Men dette sker ved »Moralprædiken« (i højeste 
Forstand), ikke ved blot »Moralbegrundelse«. Det er den 
etiske Kunst, ikke den etiske Videnskab, som da træder 
i Virksomhed. 

Der gives i ethvert Samfund Individer, der ikke staa 
paa det Grundlag, som er nødvendigt for, at Samfunds- 
livet paa det givne Trin kan bestaa. Saadanne Individer 
ere Børn, Sindssyge og Forbrydere. Man kan sige, at 
de have andre etiske Systemer end det. Samfundet som 
saadant hylder. Over for dem anvendes der andre Midler 
end det blotte Eæsonnement. De blive Genstand for en 
praktisk Behandlingsmaade, en Tugt og Opdragelse, der 
skal vække de Følelser hos dem, de hidtil manglede. 
Samfundet tiltager sig i Kraft af sin egen Etik, Ret 
til at behandle dem paa denne Maade, men kan ikke 
altid begrunde denne Ret ud fra saadanne Individers egen 
Etik. — I enhver etisk Dom, vi udtale, er der egentligt 
et saadant pædagogisk Moment. Den etiske Dom ud- 
springer ikke blot af Følelsen; den taler ogsaa til Følel- 
sen. Den, hvis Handling vi vurdere, rose eller dadle vi; 
vi sætte derved hans Følelse i Bevægelse, gøre os til 
Autoritet over for ham og have Ansvaret for Virkningen 
af de Motiver, vi paa denne Maade kunne fremkalde. 

4. Imidlertid maa det vel mærkes, at de forskellige 
Systemer ikke ere hverandre rent sideordnede. Det enkelte 
System kan give de andre Systemer en vis underordnet 
Betydning inden for sig. Egoistens System f. Ex. ude- 
lukker ikke Hensynet til Familie og Stat, men betragter 
dem blot under Synspunktet af Midler. Nations- og Hu- 
manitetsetiken maa fra deres Standpunkter vise, hvorledes 
det enkelte Individ inden for deres Systemer kommer til 

sin ftilde Ret, skønt paa anden Vis end efter det egoi- 
stiske System. Grennem Sympatien, gennem Hengivelsen 
til et større Hele og Arbejde i dets Tjeneste udvikles 
den Enkeltes Kræfter og Evner; hans Personlighed ud- 
vides og styrkes netop gennem Selvforglemmelsen. At 
glemme sig selv er ikke det Samme som at tabe sig selv. 
Det er at sætte sig andre Formaal end sit eget Jeg. 
Ved den forøgede og den forhøjede Stræben, disse videre 
gaaende Formaal betinge, faar Sindet større Liv, Kraft 
og Mugt. Det er saaledes en Berigelse, en Vinding for 
Individet, hvis Sympatien faar Magt i det. Men dette 
kan først erfares, naar Sympatien har afløst Egoismen, 
og kan altsaa ikke være Grund eller Motiv for denne 
Afløsning. Derfor vilde Sympatien ikke have udviklet 
sig i Menneskeslægten, dersom Naturen ikke her, lige 
som ved Selvopholdelsen, greb fat i os gennem Instinkter 
og uvilkaarlige Erfaringer. Vi vilde ellers i al Evighed 
staa som Manden, der ikke vilde gaa i Vandet, før han 
kunde svømme. 

Man kunde maaske mene, at det her gik som ved 
et fysisk eller kemisk Experiment, ved hvilket der ad 
Erfaringens Vej (a posteriori) godtgøres Noget, som man 
ad den- blotte Tænknings Vej (a priori) ikke kuiide godt> 
gøre, og at Etiken altsaa her ikke var stillet anderledes 
end enhver Videnskab, der optager Forudsætninger ft-a Er- 
faringen. Men man vilde da overse en meget væsentlig 
Forskel. Det Experiment, der her er Tale om, skal fore- 
gaa med Individet selv, og netop med det i ham, der 
betinger hans etiske Dom. Naar Individet har erfaret, 
hvorledes Sympatien udvider hans Jeg, gør det sundere, 
kraftigere og aabner det nye Kilder til Tilfredsstillelse, 
saa er han selv bleven en Anden end han før var; han 
har faaet et andet realt Selv. Han gør Regnskabet op 
fra et andet Grundlag end det, han stod paa, før han 

foretog Experimentet, — og Opgørelsen er helt igennem 
bestemt ved det nye Grundlag, det nye Vurderingsmotiv. 
Han ændrer altsaa ikke sin Anskuelse ved Slutning fra 
Experimentet, men dette ændrer umiddelbart hans Følelse 
og som Følge deraf hans Anskuelse. 

Desuden sker Overgangen fra det ene Grundlag til 
det andet ikke med samme Lethed som den, med hvilken 
et Experiment foretages. Det viser Historien og daglig 
Erfaring tilstrækkeligt. Menneskehedens Opdragelse tager 
lang Tid. For nogle Individers Vedkommende har man 
endog benegtet Muligheden af, at der kan vækkes det 
Minimum af Sympati, det nu bestaaende borgerlige Sam- 
fund kræver; i en anden Sammenhæng ville vi drøfte 
denne Benegtelse nærmere. Erfaringen viser i hvert Til- 
fælde, at der gives Individer, som i Konsekvents af det 
Grundlag, hvorpaa de nu én Gang staa, tørne sammen 
med de givne Forhold og gaa til Grunde. Tragedien 
henter nogle af sine største Emner fra etiske Systemers 
Sammenstød; inden for et og samme System er tragisk 
Sammenstød ikke saa let muligt. — Og selv hvor Over- 
gangen fra et Grundlag til et andet lykkes, tager den i 
Regelen Tid og sker ofte gennem stærke Kriser. 

Det vilde derfor være en meget uhensigtsmæssig Brug 
af Ordene, hvis man vUde kalde en Følelse egoistisk, 
fordi det dog ogsaa i Sympatien er vor egen Lyst eller 
Ulyst, vi have, og fordi Sympatien ikke kunde bestaa, 
naar den ikke medførte et fyldigere og inderligere Liv 
og derved en større Tilfredsstillelse og Selvhævdelse end 
der vilde opnaas, naar Lys1> og Ulystfølelse kun bestemtes 
ved en Selvopholdelse og Selvhævdelse, for hvilken alt 
Andet i Verden var blotte Midler. En saadan Brug af 
Ordene vilde forlede til at overse nogle af de betydeligste 
og dybest indgribende Modsætninger paa det aandelige 
Livs Omraade. 

5. Det beror paa et Valg, hvilket Standpunkt der 
indtages i en Fremstilling af Etiken. Det vilde have sin 
store Interesse at faa de forskellige mulige Systemer hvert 
for sig fdldt udførte, saa at vi kunde se, hvorledes Etiken 
former sig i det Enkelte paa et Øjebliksstandpunkt, et 
egoistisk Standpunkt, et Familiestandpunkt o. s. v. Det 
vilde kaste Lys over Vurderingsmotivemes Natur. Den 
historiske eller sammenlignende Etiks Interesse beror 
herpaa; ti historisk finde vi Tilnærmelser til de forskellige 
mulige Systemer. Men ogsaa kun Tilnærmelser. Ti i det 
virkelige Liv ere Vurderingsmotiveme (lige saa vel som 
Handlingsmotiveme) altid mere eller mindre sammensatte. 
Vor Samvittighed (det vil sige, den Følelse, der faktisk 
bestemmer vor Vurdering) falder neppe nogensinde fuld- 
stændigt sammen med Sympatien eller Egoismen eller med 
en enkelt af deres Former. Følelser af højst forskellig Art 
virke sammen i den. Naar Etiken for at naa fiild Klar- 
hed og Konsekvents udtager en enkelt bestemt Følelse 
og holder sig til den som Grundlag, idet den tænker sig 
den i fiild Renhed og Styrke og med største Omfang, 
foretager den en lignende Abstraktion og Idealisatiou, 
som enhver formel Videnskab foretager ved sit første 
Skridt. Det rene Rum, som Geometrien forudsætter i sine 
første Definitioner og Axiomer, forekommer ikke i Virke- 
ligheden som Genstand for Sansning og Anskuelse. 

Naar nu Etiken til Grundlag vælger en ideal Sam- 
vittighed, der i sin Vurdering bestemmes ved universel 
Sympati, har den vel foretaget en Abstraktion, men denne 
bestaar i, at den tænker sig en Kraft i ideal Fuldendelse, 
som faktisk bestaar i Verden, har arbejdet sig frem og 
sandsynligvis vil vedblive at arbejde sig frem. Den har 
altsaa trods sin Idealitet fast Grund under Fødderne. 
Den foreslaar os at betragte den menneskelige Verden 
og det, som dér foregaar, fra dette Stade og se, hvilke 

Idealer og Opgaver deraf følge. Saa kunne Andre jo be- 
tragte Verden fra deres Stade. Naar vi da hver for sig 
gaa frem med saa stor Konsekvents som muligt og støtte 
os til saa mange og siki-e Erfaringer som muligt, vil vor 
Erkendelse have gjort de Fremskridt, den paa dette Om- 
raade formaar at gøre. Muligheden at at begrunde Etiken 
fører os til Nødvendigheden af at anerkende en Begræns- 
ning for dens Videnskabelighed. Begrundelse og Begræns- 
ning høre paa alle Omraader nøje sammen. — 

Naar Sympatien vælges som Vurderingsmotiv, 
ligger deri, at kun de Formaal, som en oplyst, konse- 
kvent og universel Sympati vedkender sig, kunne være 
de højeste etiske Formaal. Men der ligger ikke deri, at 
Sympatien nødvendigvis bør være Handlingsmotiv i 
alle Tilfælde og hos alle Individer. Der kan i den men- 
neskelige Natur ligge andre Motiver, der ikke behøve at 
føre til Modstrid mod de Formaal, Sympatien sætter, men 
netop kunne arbejde til Bedste for dem; og disse Motiver 
kunne endog være uundværlige. Trang til Selvopholdelse 
og Selvhævdelse, Ærgerrighed, Tilslutning til Sæd og 
og Skik eller til ærværdige Autoriteter — det er Ex- 
empler paa Kræfter og Tendentser i den menneskelige 
Natur, som en Etik, der støtter sig til Sympatien som 
sidste Vurderingsmotiv, fuldt ud kan anerkende, for saa 
vidt de virke i Retning af de Formaal, den har sat. 
Forskellen mellem saadanne Motiver og den universelle 
Sympati er, at medens denne sidste nødvendigvis 
kommer i Modsigelse med sig selv ved ikke at betragte 
Handlinger og Institutioner fra Helhedens (Samfundets, 
tilsidst Menneskehedens) Synspunkt, komme de andre Mo- 
tiver ikke nødvendigvis i Modsigelse med sig selv ved 
en mere begrænset Synskreds. For Egoisten er det lige- 
gyldigt, hvorledes, det gaar med de Andre (hvad enten 
de ogsaa ere Egoister eller ikke), naar de blot fremme 

hans Fonnaal. Og selv om der, som Nogle have ment 
at kunne godtgøre, skulde være en Harmoni mellem alle 
Egoisters velforstaaede Interesser, saa glæder den enkelte 
Egoist sig Iqin herover, for saa vidt denne Formaalenes 
Harmoni kommer ham til Gode. Dersom Forestillingen 
om en saadan virkelig eller mulig Interessernes Harmoni 
hos ham vakte en Glæde eller maaske endog Begejstring, 
som gaar ud over den Glæde, der føles over et Middel, 
der kun har Værd som Middel, saa vilde han ikke mere 
være Egoist; han vilde da være naat til at have andre 
Formaal foruden sig selv. 

Den paa Sympatien som Vurderingsmotiv grundede 
Etik fører hver Enkelt til at betragte sig ikke blot som 
Formaal, men ogsaa som Middel, og til at betragte Andre 
ikke blot som Midler, men ogsaa som Formaal. Fra intet 
andet Grundlag kan denne Betragtningsmaade begrundes. 
Dens almindelige Grundtanke kan udtrykkes saaledes: 

Se paa dit Liv og paa de Andres Liv ikke blot fra 
dit eget Stade, som om det var Verdens Midtpunkt, men 
fra et højere Stade: Samfundets, Slægtens! Fordi du 
naar det Maal, du har sat dig, er det ikke sagt, at alle 
Andre ogsaa have naat deres Maal. Fordi du har faaet 
dine Ønsker opfyldte, er der Lidelse nok endnu tilbage i 
Verden, berettigede, men uopfyldte Ønsker i tilstrækkelig 
Mængde. Var du end den Største, der har levet, saa er 
du dog kun én blandt Mange af den Slægt, hvis Historie 
ikke er afsluttet med din Historie! 

6. En væsentlig Indvending mod Forsøget paa at 
bygge Etiken paa Sympatien som Vurderingsmotiv, kunde 
synes at ligge i Kampen for Tilværelsen som ledende 
Synspunkt for alt Liv, ogsaa det menneskelige Liv. Naar 
Livet er en uafbrudt Kamp for at bestaa mellem for- 
skellige Arter og mellem forskellige Individer af sanune 
Art, gælder det saa ikke for hver Enkelt at komme de 

Andre i Forkøbet og at skaffe sig saa stor Fordel som 
muligt paa deres Bekostning, og maa en paa Sympati 
grundet Etik saa ikke savne al Rod i det virkelige Liv? 
Der synes jo dog saa ikke at gælde anden Modsætning 
end den, der bestaar mellem dem, der kunne bestaa og 
udvikle sig, og dem, der ikke kunne det, — mellem de 
Sunde, Kj-aftige og Lykkelige paa den ene Side, de Syge, 
Svage og Lidende paa den anden Side. Og er der her 
ikke en absolut, en haabløs Modsætning, ved hvilken (Jer 
ikke kan rokkes, uden at almindelig Svækkelse og Lam- 
melse bliver Følgen? 

Medens Nogle fortolke den Darwin'ske Lære om 
Kampen for Tilværelsen paa denne Maade og med æste- 
tisk Velbehag svælge i Tanken om den Hensynsløshed 
og Kraft, Tilværelseskampen fører til at udfolde, er der 
Andre, som vel indrømme, at saadanne etiske Konse- 
kventser ligge i hin Lære, men som deri finde en af de 
væsentligste Indvendinger imod den. — Hvad Darwin 
selv angaar, indrømmede han ingen af disse Konsekventser. 
Som Moralfilosof sluttede han sig til den af Shaftesbury 
og Hutcheson grundlagte og i vore Dage af Herbert 
Spencer videre førte etiske Skole, der i Sympatien saa 
Etikens Grundlag, en Opfattelse, som det i denne Af- 
handling er forsøgt at give en bestemtere Belysning og 
Gennemførelse. Jeg skal nu forsøge i Korthed at vise, 
at den store Naturforsker har havt en rigtigere Opfat- 
telse af sin Lære end den, der kommer frem hos dem, 
der drage hine formentlige Konsekventser. 

7. Kampen for Tilværelsen bringer alle Muligheder 
til Udfoldelse, som ere til Hjælp under de givne Forhold. 
Der kan saaledes udvikle sig en hensynsløs Selvophol- 
delsestrang, der kan stige til forskellige Grader af bevidst 
Egoisme. Der ligger en Mulighed og en Tendents i den 
menneskelige Natur i denne Retning. Men det er ikke 

den eneste Mulighed, som ligger i den menneskelige 
Natur, og heller ikke den eneste Mulighed, som kan ud- 
folde sig under Kampen for Tilværelsen. Denne Kamp 
er ikke i bogstavelig Forstand en »Kamp af Alle mod 
Alle«, saaledes som Thomas Hobbes i sin Tid antog. 
Den Tilværelse, som Kampen gælder, er ikke blot det 
enkelte Individs, men Artens, Slægtens. Og Arten op- 
holdes ikke altid og ikke blot ved, at enkelte Individer 
hvert for sig saa hensynsløst som muligt søge at holde 
sig oppe, men ofte ogsaa, ja: kun, ved at de stræbe og 
kæmpe i Fællesskab, eller ved, at det ene Individ ofrer 
sig for det andet. Kampen for Tilværelsen frembringer 
altsaa ikke blot Egoisme, men ogsaa Midler til at komme 
ud over Egoismen. Dens Virkninger ere ikke alle ens- 
tydige, ikke alle af samme Værdi i etisk Henseende. En 
Etik er netop nefdvendig, fordi der maa træffes et Valg 
mellem disse Virkninger, saa snart Spørgsmaalet er om, 
hvilke af dem vi med vor bevidste Villen og Indgriben 
skulle begunstige, og hvilke vi skulle søge at hæmme 
eUer fortrænge. Som villende Væsener ere vi ikke blot 
Virkninger af den forudgaaende Udvikling, men ogsaa 
(for en Del i det Mindste) Aarsager til den følgende Ud- 
vikling, og vore etiske Overvejelser angaa den Retning, 
i hvilken vor Kausalitet bør gaa. For at afgøre dette, 
behøve vi en Maalestok, et Ideal, og Etikens første Op- 
gave er at fastsætte det Grundlag, ud fra hvilket en 
saadan Maalestok kan findes. Den filosofiske Etik søger, 
som vi have set, dette Grundlag i den menneskelige 
Natur. Kampen for Tilværelsen kan, saa sandt den er 
Betingelsen for alt Liv, ikke stanses; men den kan 
maaske føres paa en Maade, der stemmer med det givne 
Vurderingsmotiv. 

Ved at se paa de første Betingelser for Slægtens 
Bevarelse ville vi finde en Mulighed herfor. — Goethe 

sagde, da han saa et Billedhuggerarbejde, der fremstillede 
en Ko med en diende Kalv: »Her have vi et Emne af 
den hegeste Art: det Verden opholdende, gennem hele 
Naturen gaaende ernærende Princip træder os her i en skøn 
Lignelse i Møde«. Den Darwin'ske Lære er en nærmere 
Udførelse af denne Tanke. Den har paavist, at uden In- 
stinkter, der føre til Omsorg og Opofrelse for Afkommet, 
kan en Art ikke bestaa i Kampen for Tilværelsen. Saa 
mange Gaader, der end staa tilbage, hvad de første Spirer 
til det vidunderligste Instinkt i Naturen, Moderinstinktet 
eller Forældreinstinktet, angaar, saa er dets Nødvendighed 
indlysende. Det viser sig især, hvor det staar i den grel- 
leste Modsætning til et Væsens andre Instinkter. Edder- 
kopperne f Ex. ere Rovdyr, der søge deres Bytte hver 
for sig ved Hjælp af deres Net, uden at der, som hos 
saa mange andre Rovdyr, kan udvikle 'sig en vis social 
Følelse under Jagtkammeratskabet. De angribe og for- 
tære tvertimod andre Individer af deres egen Art, selv 
om der ikke er Mangel paa andet Bytte. End ikke i 
Parringstiden ere Han og Hun sikre for hinandens Rov- 
lyst. Afkommet vilde derfor strax gaa til Grunde, dersom 
ikke selv hos disse ellers saa »egoistiske« Dyr Moder- 
instinktet fremtraadte endog i usædvanlig høj Grad*). — 
De Instinkter og Følelser, som knytte Forældre og Børn 
til hinanden, begunstiges altsaa afgjort ved Kampen for 
Tilværelsen. Kun i sjeldnere Tilfælde ere de modsatte In- 
stinkter Genstand for naturlig Udvælgelse. Saaledes kan 
det Instinkt, der faar Ai'bejdsbieme til at dræbe deres 
Brødre, Dronerne, og Bidronningen til at dræbe Biprin- 



*) Se Fr. Dahl: Versuch einer Darstellung der psychischen Vor- 
gånge in den Spinnen. (Vierterljahrsschrift fur wissenschaftliche 
Philosophie. IX). p. 180 fif. 

sesserae*), kun forklares ved dets Betydning under Til- 
værelseskampen, der altsaa under nogle Omstændigheder 
begunstiger Moderkærlighed og Søskendekærlighed, under 
andre Omstændigheder det Modsatte; dog er dette Sidste 
det sjeldneste Tilfælde. Hvor inden for en og samme Art 
enkelte Individer i større eUer mindre Grad mangle 
Forældreinstinktet**), maa saadanne Undtagelser forklares 
paa samme Maade, saa fremt de ikke ere Rester fra tid- 
ligere Udviklingstrin, der holde sig i enkelte Tilfælde 
formedelst Atavisme. 

Denne Betragtningsmaade finder ogsaa Anvendelse 
paa Sammenholdets og Fællesskabets Betydning for de 
enkelte Individer under deres Livsopholdelse og Livs- 
førelse. Ikke som Følge af bevidst Beregning og vil- 
kaarligt Valg, men i Følge Forholdenes Natur kommer 
det enkelte Individ til at føre Kampen for Tilværelsen 
sammen med andre. Det indøver praktisk Sammenholdet 
og Samarbejdet, før det kan danne sig nogen Forestilling 
om dets Betydning. Der danner sig herved inden for en 
og samme Gruppe af Mennesker en Broderskabs- og 
Menneskelighedsfølelse, som maaske fra først af kun 
viser sig under Krig og Fare, men senere kan ytre sig 
ogsaa under andre Forhold. 

Under det saaledes uvilkaarligt indstiftede og ind- 
øvede fæUes Liv, under Fællesskabet i Skæbne og Ar- 
bejde, i Lyst og Smerte, lærer den Enkelte praktisk at 
anvende en højere Maalestok end den, der kan hentes fra 
hans egne, rent individuelle Interesser. Gennem Samlivet 
og Samvirksomheden udvikler Samfølelsen sig, — lige- 



*) Darwin: Menneskets Afstamning. I. p. 75. — Arternes Oprin- 
delse. p.259. 
**) Se herom Lombroso: Der Verbrecher. Deutsche Uebers. 
p. 9. 27. — Dictionnaire des sciences anthropologiques. Article 
„Famille«. 

gyldigt hvilke Motiver, der fra først af have ført til 
Samlivet og Samvirksomheden, ti en Motivforskydning 
finder her ofte Sted. 

I min »Etik« har jeg vist, hvorledes denne praktiske 
Udvikling af Fællesskabsfølelsen spiller en Rolle inden 
for Ægteskabet (p. 180), ved Arbejderstandens Organisa- 
tion (p. 244), ved ReligionsMhedens Udvikling (p. 312) 
og ved Nationalfølelsen (p. 338 f ). Jeg har ført den til- 
bage til »det aristoteliske Princip« (p. 162 f.), at uvil- 
kaarlig Indøvelse af Egenskaber og Færdigheder gaar 
forud for bevidst Besiddelse og Udøvelse. Egenskaber 
danne sig, — det var Aristoteles's, ved den nyere Bio- 
logi og Psykologi bekræftede Lære, — ved Virken og 
Handlen, og hvor en Egenskab eller en Færdighed har 
dannet sig, er der forbunden en Lystfølelse med Ud- 
øvelsen af de tilsvarende Handlinger. Den første Betin- 
gelse er, at Livsforholdene giver Anledning til Øvelse. 

8. Endnu et Hovedpunkt er der at fremhæve til 
Belysning af Etikens Forhold til Kampen for Tilværelsen. 
Denne gælder ikke blot den rene, nøgne Existents, den 
blotte fysiske Bestaaen. Den Tilværelse, der kæmpes om, 
er den, som føres paa et bestemt Livstrin. Ikke uden 
Modstand, ikke uden at flere Muligheder først prøves, 
gaar Livet tilbage til et lavere, mere elementært Trin. 
Ethvert Livstrin har sine Fornødenheder, i hvilke dets 
Væsen lægger sig for Dagen. Kun paa de aller simpleste 
Livstrin er Lyst- og Ulystfølelsen ene knyttet til, hvad 
der umiddelbart tjener til at opholde Livet. Naar disse 
mest elementære Fornødenheder ere tilfredsstillede, vil 
der paa højere Trin røre sig en Trang til at bruge 
Kræfterne og en Lyst ved denne Brug, selv om den ikke 
fører til noget praktisk Resultat. Lystfølelsen ved Leg 
og den æstetiske Følelses Udvikling ere Exempler herpaa. 
Glæden ved Sandhedserkendelse er ogsaa et Exempel paa 

denne Motivforskydning, ved hvilken Lystfølelsen knyttes 
til selve Virksomheden og ikke blot til dennes Resultat. 
Der er naat et højere Trin, hvor Livets elementære Krav 
træde saaledes tilbage, at ideeUe, af det fysiske Selv- 
opholdelseskrav uafhængige Interesser blive mulige. Og 
naar nu et saadant Trin er naat, gælder Kampen for 
Tilværelsen dette Livstrins Bevarelse: Livet er det, der 
føres paa dette Trin; alt Andet er Død. Med Rette taler 
man derfor om en aandelig Død, hvor ideeUe Interesser 
ere udslukte. Til saadanne ideeUe Interesser høre nu 
ogsaa Sympatien og Samvittigheden, naar de have ar- 
bejdet sig frem. Et Liv, som kun vindes ved at fornegte 
dem, vilde nu staa som værdiløst*). 



*) Smlgn. ,0m Grundlaget for den humane Etik*". (København 
1876), p. 30 f., hvor jeg aUerede har fremsat denne Tanke. 



Om Velfærdsprincipet 



1. Naar Velfærdsprincipet anerkendes som Maale- 
stok ved Vurderingen af Handlinger og Institutioner, 
vil det sige, at disse kaldes gode eller onde, alt efter 
som de i deres Virkninger (saa langt vi kunne forfølge 
disse) medføre overvejende Lystfølelser eller overvejende 
Ulystfølelser hos en større eller mindre Kreds af bevidste 
Væsener. Enhver Handling kan sammenlignes med en 
Sten, som kastes i Vandet; Bevægelsen forplanter sig i 
større eller mindre Kredse, og Vurderingen beror paa, 
hvorledes den virker dér, hvor den griber ind i levende 
Væseners Ve og Vel. Lige som den teoretiske Videnskab 
forklarer det enkelte Naturfænomen ved dets Sammenhæng 
med andre Naturfænomener, saaledes vurderer Etiken den 
ene Følelse ved dens Forhold til andre Følelser: den 
Tilfredsstillelse, den Handlende selv føler ved sin Handlen, 
kan kun billiges, dersom Handlingens Virkninger ikke 
gribe forstyrrende ind i andre Væseners Lystfølelse, naar 
et saadant Indgreb da ikke kan paavises som nødvendigt 
Middel for en saa meget des større Lystfølelse, — og de 
bedste Handlinger ere de, som forøge Lystfølelsen i Verden 
og formindske Ulystfølelsen. — Dette Princip svarer som 
Maalestok umiddelbart til Sympatien som Vurderings- 
motiv. Hvor vidt det er muligt at anerkende det 

fra Standpunkter, der lægge andre Vurderingsmotiver 
til Grund, skal her ikke nærmere drøftes*). 

Vurderingen bliver ikke staaende ved den ydre Hand- 
ling, men gaar tilbage til den Handlendes Motiver, til 
hans Karakteregenskaber, til hele det indre Liv, af 
hvilket Handlingen er udsprungen. Dette har sin Grund 
i dens Natur og Oprindelse. De etiske Domme ere fra 
først af uvilkaarlige Følelsesudbrud. Og disse Følelses- 
udbrud ere af stor praktisk Betydning, idet de virke 
bestemmende paa Villien (den egne og Andres) og frem- 
bringe Motiver til fremtidige Handlinger. Det er da nød- 
vendigt at gaa tilbage til det Punkt, hvor det er muligt at 
paavirke den Kraft, som har frembragt Handlingen, og 
dette Punkt ligger i det indre Liv, i Sindelaget hos den 
Handlende, i de Motiver, der have hidført Handlingen. 
Kun naar de ændres, ændres ogsaa de fremtidige Hand- 
linger, og med disse igjen deres Virkninger. Det er 
Virkningstendentsen, der konsekvent forfølges tilbage til 
sin Kilde. 

En Kraft kende vi kun fra dens Virkninger. Kun 
ved Slutning kunne vi danne os en Forestilling om hvad 
der foregaar i et Menneskes Sind, om de Motiver og 
Evner, han raader over. En Godhed eller Storhed, der 
aldrig nogensinde viste sig i Handling, vilde ikke kunne 
blive Genstand for etisk Anerkendelse. Den vilde bero 
paa Selvbedrag. Der maa dog i det Mindste foregaa et 
indre Arbeide, en Higen og Stræben i den Retning, det 
etiske Princip kræver. Ofte maa Individet i sin Vurde- 
ring af sig selv tage sin Tilflugt til dette indre Arbejde, 
og den sande etiske Vurdering maa tilsidst angaa det**) ; 
men det er jo ogsaa netop Begyndelse, Tilløb til det, som 



*) Se herom „Etik"* p. 39—42. 
**) Se herom den følgende Afhandling om Forholdsloven i Etiken. 

Velfærdsprincipet fordrer, kun at Fortsættelsen ofte paa 
Grund af individueUe Forhold umuliggøres. 

Men lige saa vigtigt er det at fastholde, at Virk- 
ningen af Handlingen ikke strax behøver at vise sig. 
Naar store og gode Mennesker saa ofte miskendes af 
deres egen Samtid, forklares det ved, at kun et meget 
omfattende Blik kan udmaale Betydningen af deres Færd. 
Deres Storhed og Godhed beror netop paa, at deres Tanke, 
Følelse og Villie omfatter langt mere end deres kort- 
synede og snevertfølende Samtid formaar at opdage. Lang 
Tid kan gaa, inden almindelig Forstaaelse og Tilegnelse 
bliver mulig. Derfor ligger det ingenlunde i Velfærds- 
principet, at man i sin Færd skal rette sig ganske efter 
den Trang og de Fornødenheder, Menneskene i Øjeblikket 
have. Velfærdsprincipet fordrer netop, at vi ikke sky 
Striden mod Fordomme og Træghed. Det Bedste, man 
kan gøre for Andre, er ofte simpelt hen at lade dem føle, 
at de endnu i deres Ønsker og Fornødenheder staa for 
lavt og ikke stille tilstrækkeligt store Fordringer. Saa- 
ledes gaar — for at tage et Exempel — den store Kunstner 
>ofte sin ensomme Gang, uforstaaet eller endog misforstaaet 
af den store Mængde. Og dog følger han Velfærds- 
principet, uden at han maaske tænker derpaa, ved strængt 
at hævde Kunstens Fordringer. Han forøger Slægtens 
aandelige Kapital og skænker den en Kraft, som i Frem- 
tiden kan komme til at virke i store Kredse. Kun en 
kortsynet Opfattelse og Anvendelse holder sig til den i 
Øjeblikket herskende Trang i Stedet for at se hen til 
Slægtens varige Livsbetingelser og til de stadige Kilder 
for nyt Liv og ny Virksomhed*). 

2. Velfærdsprincipet afgiver en Regel, vi kunne 
lægge til Grund ved vor Vurdering af Handlinger. Men 



*) Denne sidste Udvikling er her hidsat fra min „Etik" p. 94. 

det fordrer ingenlunde, som man under Tiden har ment, 
at Hensynet til Velfærd ogsaa skal være Motiv for en- 
hver Handling. Vi gribe kun til almindelige Principer 
for at orientere os i saadanne Tilfælde, hvor det umiddel- 
bare Skøn eUer den instinktmæssige Følelse ikke kan bringe 
Sagen til Afgørelse, altsaa i Tvivlstilfælde, eUer ogsaa 
naar vi tilstræbe en systematisk Behandling af etiske 
Spørgsmaal. Den etiske Følelse kan virke aldeles uvil- 
kaarligt og uden egentligt Ræsonnement, idet vi umiddel- 
bart betages af Handlingen som den staar for os (for 
Tanken, altsaa som mulig, eller i Erfaringen, altsaa som 
virkelig), lige som vi i vor æstetiske Følelse umiddelbart 
kunne gribes af et Kunstværks eller et Landskabs Skønhed, 
uden at behøve at ty til æstetiske Ræsonnementer. Eller 
man følger trygt de »uskrevne Love«, som indeholdes i 
Sæd og Skik, i Tradition, i det Hele i den positive 
Moralitet. Netop i Kraft af Velfærdsprincipet vil en 
saadan Umiddelbarhed være at anbefale og opretholde, saa 
længe den ikke fører til at overse virkelige Problemer 
og Opgaver. Det er Uskyldighedstilstanden, af hvilken 
Ingen bør udrives uden Nødvendighed. Naar den umid- 
delbare Tryghed er brudt, blive de abstrakte Principer 
nødvendige Hjælpemidler; men de kunne ofte kun gennem 
mange Mellemled anvendes i de enkelte, konkrete Til- 
fælde, og de faa ikke saa let en praktisk Indflydelse 
paa Villien. 

Endog helt andre Motiver end etisk Følelse eller 
Hengivelse til den positive Moralitets Fordringer kan 
Velfærdsprincipet billige, ønske eller kræve. Det er saa- 
ledes heldigst, om en Mand drager Omsorg for sin Hustru 
og sine Børn, fordi han elsker dem, og ikke fordi hans 
etiske Følelse kræver det. Hvor Pligten bevidst skal 
træde i Kraft i de inderligste Forhold mellem Mennesker, 
er det i Regelen et Tegn paa, at et mindre heldigt Forhold 

er til Stede. Den faldkomne Kærlighed driver ikke blot 
Frygten, men ogsaa Pligten ud. Lige som Familieforholdet 
er ogsaa Kunstnerens og Forskerens Forhold til deres 
Fag et Exempel herpaa*). 

Der er af Wundt**) opstillet følgende Indvending 
mod Velfærdsprincipet: »Det er tænkeligt, at En opofrer 
sig for en Anden ; det er tænkeligt, at En hengiver Grods 
og Liv for et eUer andet idealt Formaal, for Fædrelandet, 
Friheden, Troen eller Videnskaben. Men det er aldrig 
forekommet og vil aldrig forekomme, at Nogen resignerer, 
for at den Sum af Lykke, der gives i Verden, kan blive 
større«. Denne Indvending overser netop, at hvad der 
er Princip for Vurderingen af en Handling, naar denne 
anerkendes som god, ikke behøver at være Motiv for 
Handlingen. Den Handlendes Tanke og Følelse kunne 
meget godt stanse ved Fædrelandet, Friheden, eller hvilket 
andet idealt Formaal han ofrer sig for, uden at han be- 
høver at anstille nogen Reflexion over hvad der betinger 
selve disse ideale Formaals Værdi. Men i en systematisk 
Etik eUer i praktiske Tvivlstilfælde drøfte vi Fædrelands- 
kærlighedens***), Frihedsfølelsensf), Troensft) og Viden- 
skabensftt) Værd og Betydning for det menneskelige Liv. 
Dersom f. Ex. Frihed ikke var et Gode for et Folk, vilde 



*) Lige som der her er skelnet mellem Maalestok eller Vurderings- 
princip og Handlingsmotiv, saaledes er der i den foregaaende 
Afhandling (§ 5) skelnet mellem Vurderingsmotiv og Handlings- 
motiv. Paa Grund af den nøje Sammenhæng mellem Vurde- 
ringsprincip (Maalestok) og Vurderingsmotiv (Grundlag) falde 
disse to Betragtninger omtrent sammen. 
**) Ethik. Eine Untersuchung der Thatsachen und Gesetze des 
sittlichen Lebens. Stuttgart 1886. p. 339. 
***) Se min ,Etik\ Kap. XXXVL 
t) Ibid. Kap. XXIII og XL. 
tt) Ibid. Kap. XXXI-XXXIIL 
ttt) Ibid. Kap. XXVIII og XXIX. 

det være urigtigt, om et Menneske vilde ofre Livet for 
at bevare den. Naturligvis drejer det sig i det enkelte 
Tilfælde aldrig om det abstrakte Begreb "Velfærd i og 
for sig, lige saa lidt som det ved en speciel teoretisk 
Undersøgelse drejer sig om det abstrakte Begreb Aarsag 
i og for sig. Men vi opstille i Etiken Velfærdsprincipet 
og i Erkendelsesteorien Aarsagsprincipet, naar vi ad 
Analysens Vej have søgt de første Forudsætninger for 
vor praktiske og teoretiske (vurderende og forklarende) 
Aandsvirksomhed. — 

3. Mod Velfærdsprincipet strider det ikke, at Lyst 
saa ofte maa købes med Smerte. Ti Smerten staar da 
kun som det nødvendige Gennemgangsled, og Velfærds- 
principets Betydning er netop at hævde, at Bevisbyrden 
paahviler den, der paastaar, at et saadant Gennemgangsled 
er nødvendigt. Al Tilføjelse af Smerte skal motiveres, 
medens Lystfølelsen i og for sig (naar ikke det, der frem- 
kalder den, tillige volder større uheldbringende Virkninger) 
er berettiget. Velfærdsprincipet siger blot: frembring saa 
megen Lyst og saa liden Ulyst som muligt ved din 
Handlen! I hvilken Grad det er muligt at fyldestgøre 
den^ie Fordring, derom indeholder Velfærdsprincipet i og 
for sig Intet. Et Princip omstødes dog ikke ved Vanskelig- 
heden af at anvende det. Og Erfaring viser, at der gives 
en Lystfølelse, som ikke er for dyrt købt, selv om der 
gaar dyb Smerte med i Købet. Man har mod Velfærds- 
principet anført Clarchens Sang (i Goethe's »Egmont«): 
»Himmelhoch jauchzend, zum Tode betrilbt«. Men 
lad Clårchen tale ud, ■ og lad os lægge Mærke til Sangens 
sidste Linier, i hvilke hun uddrager Resultatet af hele 
sin Stemningsrække : »Gllicklich allein ist die Seele, die 
liebt!« Sagen er: der gives en Bevægelse i Sindet, et 
Liv i Følelsen, som er forbundet med en saa dyb og stor 
Tilfredsstillelse, at den stærke Svingning mellem Lyst og 

Smerte ikke ophæver den totale Lykkefølelse, men netop 
styrker den. Der virke her to psykologiske Love sammen. 
Den ene er den, i Følge hvilken Smerten (eller Ulysten, 
eller Sorgen), naar den ikke overstiger en vis Grænse, 
kan danne Baggrund for Lystfølelsen og derved forhøje 
denne. Allerede heri ligger et tilstrækkeligt Motiv til at 
vælge saadanne Tilstande i Stedet for dem, der ikke naa 
saa højt i Intensitet, skønt de paa den anden Side ere 
mere usammensatte Lysttilstande. Den anden Lov er den, 
at der i selve Sorgen kan være noget Tiltrækkende, sand- 
synligvis fordi det stærke Liv, den kraftige Bevægelse, 
den Anspænding af Evnerne, som følger med den, i og 
for sig medfører en Tilfredsstillelse. Al Kraftanspændelse, 
som ikke er uforholdsmæssig, er forbunden med Lyst 
følelse. Midt i Sorgen kan da en Lystfølelse ved selve 
Sorgens Styrke og Voldsomhed gøre sig gældende, hvilket 
viser sig i, at man ikke vil udrives af den. Den orga- 
niske Udladning, som er forbunden med enhver stærk 
Stemning, er et vigtigt Element her, selv om den ikke 
skulde indeholde den fiilde Forklaring. — Da Auguste 
Comte havde mistet den Kvinde, der udøvede en saa af- 
gørende Indflydelse paa hans Aandsretning i den sidste 
Periode af hans Liv, udtalte han en Gang i en Henven- 
delse, han rettede til sit Erindringsbillede af hende: »Kun 
dig skylder jeg, at jeg ikke kommer til at forlade Livet 
uden paa værdig Maade at have lært den menneskelige 
Naturs bedste Følelse at kende . . . Midt under de 
tungeste Smerter, Følelsen kan medføre, har jeg aldrig 
ophørt at føle, at det Væsentligste for Lykken er 
at have Hjærtet opfyldt paa værdig Maade, selv om det 
er af Smerte, ja selv af den bitreste Smerte«. — Auguste 
Comte og Clarchen ere altsaa ganske enige, og Velfærds- 
moralen er enig med dem. Med den store Livsbevægelse 
og Livsfylde følge ogsaa de store Omkostninger, de store 

Kontraster og de store Svingninger. Det gælder da at 
have Mod til at vove og vælge. Hvem har sagt, at det 
Høgeste skulde kunne faas for en billig Penge?*) 

Vi have nu én Gang intet andet psykologisk Krite- 
rium paa Livets Sundhed og Kraft end Lystfølelse. Hvad 
der — i alle sine nærmere eller flemere Virkninger — 
kun volder Lystfølelse hos alle de Væsener, det berører, 
* det kan umuligt være at forkaste. For saa vidt er Vel- 
færd, defineret som varig Lystfølelse, det sidste Vurderings- 
princip. Herimod strider det ikke, at det Højeste, vi 
faktisk kende, ofte ved nogle af sine Betingelser medføre 
en stor Smerte. Hvo som vil være sikker for Savn og 
Sorg, maa ikke elske Noget som helst; men hvis nu 
selve Kærligheden var den hejeste Lykke? 

Smerte er overalt Tegn paa en begyndende Opløsning 
af Livet**). I simpleste Form viser dette sig ved den 
»fysiske« Smerte, der opstaar ved Sønderrivning af det 
organiske Væv. Det gælder ogsaa for den »aandelige« 
Smerte, der bestaar i Sorg, Tvivl eller Anger. Den 
tyder paa en Disharmoni mellem forskellige Kræfter og 
Drifter i Sindet, en Disharmoni, der ved at stige tilsidst 
kan sprænge Bevidstheden. Naar Smerten dog ofte er 
et nødvendigt Gennemgangsled, er det dels, fordi den 
(som allerede vist) ved Kontrast og Stimulering kan sætte 
stærkere Kræfter i Bevægelse, der opveje de opløsende 
Kræfter, dels ogsaa fordi det gælder Opløsning af Noget 
i os, der hindi^er en friere og rigere Livsudfoldelse. Barne- 
fødsel er forbunden med Smerte, fordi det nye Liv kun 
kan fremtræde ved Løsrivelse fra det gamle, hvoraf det 
hidtil har udgjort en Del. Sandhedserkendelsen vindes 
ofte med Smerte, fordi Fordomme og Illusioner briste. 



*) Denne sidste Udvikling har jeg allerede fremsat i , Tilskueren". 

Nov.— Dec. 1889. p. 861 f. 
*) Se om denne Teori: „Psykologi* VI D, 2—3. 

I Angerens Smerte opløses et lavere Selv, for at et højere 
Selv kan udvikle sig. 

4. Hvad der især har aflfødt Modstanden mod Vel- 
færdsprincipet , er sikkert det, at man er tilbøjelig til 
ved Ordet Lystfølelse først og fremmest at tænke paa 
de mest elementære og sanselige Former for Lyst. Vel- 
færdsprincipet udelukker ikke disse, men indbefatter Mere 
end dem. Det tager Hensyn til alle Sider i Menneskets' 
Natur, idet det hævder, at en varig Lystfølelse ikke kan 
fremjbringes med Sikkerhed, naar en væsentlig Side af 
denne Natur lades upaaagtet. Manglen ved de elemen- 
tære Lystfølelser er, at de for største Delen kun svare 
til øjeblikkelige og begrænsede Forhold. Et Væsen, hvis 
Følelse er af rent elementær Art, kan hævde sig, saa 
længe de simple Livsbetingelser, efter hvilke det er til- 
lempet, ikke ændres. Saaledes synes nogle af de laveste 
Dyreformer, som Inftisionsdyr og Rhizopoder, i uendeligt 
lange Tider at have bestaaet næsten som de nu ere. 
Tillempelsen efter Forholdene er her saa godt som fuld- 
stændig. Det Samme kan være Tilfældet med Væsener, 
der paa et tidligere Udviklingstiin have besiddet mere 
udviklede Former og Organer og derfor sandsynligvis 
ogsaa have havt et rigere Følelsesliv. Dyr, som i deres 
Ungdom leve frit, men senere føre en snyltende Tilværelse, 
gaa helt op i Ernæringslivet og miste alle Nerver og 
Muskler, der ikke umiddelbart tjene dette. — Ogsaa hos 
Menneskene findes Exempler nok paa en TiUempelse efter 
Forholdene, der hindrer videre Udvikling. Om Udlæn- 
derne bemærker Darwin i sin Skildring af deres (i vore 
Øjne) sørgelige Tilværelse*): »Der er ingen Grund til at 
at tro, at Ildlænderne aftage i Mængde; derfor maa vi 
antage, at de nyde et saadant Maal af Lykke, hvorledes 

den nu end er beskalfen, at Livet faar Værdi for dem. 
Naturen, som gjorde Vanen til en uimodstaaelig Magt 
og lod dens Virkninger blive arvelige, har afpasset Ild- 
lænderen efter hans elendige Lands Klima og Frembrin- 
gelser«. Ogsaa højere staaende Naturfolk, og ikke blot 
Naturfolk, frembyde lignende Exempler. Det er Nøden, 
der driver Mennesket ind paa Fremskridtets Bane. Hvor 
selv usle Forhold ikke have umuliggjort TiUempelsen, 
betinges Følelseslivet kun af en snever Kreds af Forhold. 
Der kan da maaske opnaas en fuldstændigere Tilfredshed 
end under mangfoldigere og mere indviklede Forhold. Et 
lille Kar er lettere at fylde end et stort*). 

Det kunde nu synes at maatte være en væsentlig 
indvending mod Velfærdsprincipet, at det maatte lede til 
at anerkende en saadan til Livets farste Fornødenheder 
og til rent elementære Følelser indskrænket Tilværelse 
for at staa lige saa højt som den Tilværelse, der udfyldes 
med aandeligt Arbejde og Kulturvirksomhed, — ja, for 
at staa højere end denne sidste, der neppe vil medføre 
saa ublandet og sikkert Velbefindende, men være for- 
bunden med stedse ny Trang, ny Stræben og ny Uro. 
— En Tilværelse som Udlændernes forekommer vel Alle 
kummerlig og ussel, fordi de sikkert ofte lide Mangel og 
Nød. Men vi kunne ogsaa tage et andet Exempel. 
Alexander von Humboldt traf i Sydamerika en Befolkning, 
der levede af Banantræeme, som ere saa frugtbare, at 
en Tønde Land, som er bevoxet med dem, kan ernære 
50 Individer. Disse Træer behøve ingen egentlig Dyrk- 
ning; kun skal Jorden omkring Rødderne bearbejdes med 
Hakke en eller to Gange om Aaret. Disse Mennesker 
kunne, i Ordets dobbelte Betydning, »nære« sig ved meget 



*) Vas minus majore plenius esse potest, qvamvis liqvoris minus 

lidt Arbejde. Derfor ere de ogsaa sløve og uden Kultur. 
Men de Fornødenheder, de have, faa de tilfredsstillede. 
Hvad der for os vilde gøre et saadant Liv uudholde- 
ligt, Trangen til Virksomhed, Udvikling og 
Fremskridt, existerer ikke paa saadanne Trin. Denne 
Trang er, hvad der vel maa mærkes, selv en Følge 
af Udvikling og Fremskridt. — En af Darwins 
Forgængere, Lamarck, antog en indre, iboende Udvik- 
lingstrang hos alle levende Væsener. Men Darwin har, 
støttet til Erfaringen, hævdet, at Udviklingen stedse ind- 
ledes ved ydre Forholds Indvirkning. For Lamarck blev 
det en Vanskelighed, hvorledes de aller simpleste Former 
ere vedblevne at bestaa, — hvorfor de i Kraft af den 
antagne Udviklingstrang ikke forlængst ere gaaede over 
til højere Former. Han løste denne Gaade ved at antage 
en generatio æqvivoca, en Nyopstaaen af de simpleste 
organiske Væsener ud af uorganisk Materie, en Antagelse, 
som hidtil ikke er bleven bekræftet. For Darwin volder 
de simpleste Formers fortsatte Bestaaen ingen saadan 
Vanskelighed. Ti efter hans Lære begunstiges kun de 
Variationer, som kunne være til Gavn under Kampen for 
Tilværelsen under de givne Forhold; Kvalitetsvalget med- 
fører derfor ikke nødvendigvis en fremadskridende Ud- 
vikling*). For Menneskenes Vedkommende har Th. Waitz 
klart vist, hvorledes Udviklingstrangen selv er et Ud- 
viklingsprodukt: »Af et Folk uden Samkvem og uden 
Væddestrid med andi'e, et Folk, som med forholdsvis Let- 
hed eUer kun med Overvindelse af tilvante og som nød- 
vendige betragtede Vanskeligheder kan tilfredsstille sin 
Fornødenhed ved hvad der umiddelbart omgiver det, og 
som føler sig tilfreds dermed og lever lykkeligt, — af et 
saadant Folk maa man ikke vente, at det skal gøre nogen 

som helst Anstrængelse for at civilisere sig. Hvo som 
har, hvad han behøver, og føler sig vel derved i enhver 
Henseende, han arbeider ikke. Man bliver ikke civiliseret 
uden Nød og paa fri Haand eller for maaske at følge en 
ædel Trang, som bor i Hjertet. Gaar det da anderledes 
i vort moderne Samfund? Hører der ikke først en lang 
Dannelsens Skole til, for at indgyde Mennesket Interesse 
ved Arbeidet som saadant? Man regne en Gang efter 
blandt de saakaldte Dannede, hvor mange der gøre sig 
Anstrengelse for deres egen eller Andres Dannelses Skyld 
uden at være nødte dertil! Man vil saa høre op med at 
betvivle de Vildes Jevnbyrdighed med os, hvad aandelige 
Evner angaar, i det Mindste af den Grund, at de und- 
lade at anstrænge sig uden Nødvendighed«*). 

Ejendommeligt for Naturtilstanden i Modsætning til 
Kulturtilstanden (for saa vidt man skarpt kan stille disse 
to Tilstande i Modsætning til hinanden) er det, at hist 
maa Stødet til Forandring i Levevis og Tænkemaade 
stedse komme ude fra, medens der her — selv om det 
skulde være i forholdsvis smaa Kredse — rører sig en 
stærkere eller svagere Trang til Fremskriden, som stedse 
holdes vedlige. Denne Forskel danner en Analogi til 
Forskellen mellem uorganisk og organisk Tilværelse. I 
Organismen vedligeholdes Kræfternes Spil med en vis 
Uafhængighed af Øjeblikkets og de begrænsede Omgi- 
velsers Paavirkninger ; i den uorganiske Verden (og lige- 
ledes naar man sammenligner de lavere Organismer med 
de højere) spille ydre Paavirkninger en langt mere af- 
gørende Rolle. Hos Kulturfolkene er der vakt en Trang 
til at ændre og differentiere, til at udforme Livet i alle 
Retninger og til at tilspidse det inden for hver enkelt 
Retning. Der er udvoxet aandelige Følehorn, som uaf- 

brudt ere i Virksomhed. En ny Art Følelser bliver nu 
mulig, Følelser, hvis Natur ikke blot bestemmes ved de 
Formaal, som opnaas, men ogsaa knytte sig umiddelbart 
til selve Arbejdet og Virksomheden. Mennesket er der- 
ved blevet selvstændigere og friere, og hans Aandsliv har 
vundet i Dybde og Styrke, idet det ikke længere blot 
bestemmes ved den ydre Verden, men væsentligt ved de 
Kræfter, der røre sig i den indre Verden. Der stilles 
da nu ogsaa højere Fordringer til Livet. 

DenneUdviklingstrangsOpstaaen kan stemme 
fuldstændigt med Velfærdsprincipet. Ti hin Sta- 
bilitet i Naturtilstanden, der snart kan forekomme os 
ynkelig, snart paradisisk, er afhængig af de ydre Forholds 
Stabilitet. Men en absolut sikret Stabilitet gives ikke i 
Naturen. Selv om de nærmeste Omgivelser ikke ændres, 
sker der Ændringer andre Steder i Verden og hos andre 
Væsener, og Kampen for Tilværelsen kan da nøde de 
stabile Væsener til enten at gaa under eller udvikle 
Fremskridtsevnen hos sig. De højere udviklede Væsener 
stille ofte under Kiimpen for Tilværelsen de lavere udviklede 
Væsener dette Valg. Det stilles mange Naturfolk, eller 
Kulturfolk, der ere blevne staaende paa et lavere Trin; 
de gaa saa ofte Undergangen i Møde, naar den højere 
Kultur nærmer sig. 

Hvad her ^r paavist ved Exempler fra Racer og 
Folkeslag, kan ogsaa paavises for de enkelte Individers 
Vedkommende. En fiildkonmien Tillempelse efter begræn- 
sede Forhold indeslutter altid en Fare: Faren for, at 
Individet, naar dets Livsforhold og dets Synskreds ud- 
vides, ikke skal have de indre Betingelser for at hævde 
sig. Den barnlige Naivitet, den drømmende Fantasi, 
den sanselige Nydelse have hver sin Ret og sin Betyd- 
ning; men Tilstanden bliver let en Søvngængertilstand, i 
hvilken der kun er Sikkerhed og Lykke, indtil Opvaag- 

ningen sker, og hvor den største Hjælpeløshed kan ind- 
træde ved Opvaagningen. Og der ses endda ganske bort 
fra, at saadanne Tilstande ofte kun bestaa paa andre 
Væseners Bekostning, idet disse enten maa yde Søvn- 
gængeren Hjælp eller dog undvære hans slumrende Kræfter. 

Velfærd kan derfor ikke bestaa i en passiv, én Gang 
for alle frembragt Tilstand, en Tilstand, der ikke selv er 
Udgangspunkt for ny Udvikling og Fremskridt. Velfærd 
maa i højeste Forstand bestaa i en Tilstand, hvor der er 
opsamlet Kraft og anlagt rige Muligheder for Fremtiden, 
og som aflfeder en Trang til at sætte nye Formaal og 
indlede ny Stræben. Den maa bestaa i en Tilstand, 
der baade i og for sig er attraaværdig og af- 
føder Stræben efter ny attraaværdige Tilstande, 
altsaa en Tilstand, der ikke blot er Formaal, 
men ogsaa Middel, ikke blot har Værdi som 
Virkning, men ogsaa som A årsag. Lystfølelsen 
knytter sig her umiddelbart til selve Virksomheden og 
Arbejdet, til selve Udfoldelsen af Kræfterne, ikke blot til 
Resultatet. Hvor en saadan Lystfølelse er mulig, dér 
blive mange Lidelser udholdelige, som paa et lavere 
Niveau vilde være Tegn paa selve Livets Opløsning. 
Spænding og Længsel, Skuffelse og Savn kunne ikke 
udeblive og ville med en vis Rytme afløse den frejdige 
Fremgang mod det Maal, man har sat sig; men gennem 
alle Svingninger kan Grundretningen og Grunddriften 
bevares. 

Dette er det Ideal, Velfærdsprincipet, naar det gennem- 
tænkes, fremkalder for os. Hvor vidt det kan naas, er 
et Spørgsmaal, som til hver given -Tid og for hvert enkelt 
Individ maa besvares ad experimental Vej. Det gælder 
meget ofte ikke blot om Ændringer i Individernes Natur, 
men ogsaa i Samfundets Ordning eller endog i den ydre 
Natur, for at en Tilnærmelse til Maalet kan finde Sted. 

Men for os er i denne Sammenhæng Hovedsagen, at vi 
her have en Maalestok til Bedømmelse af Handlinger og 
Institutioner, 

Denne Maalestok svarer til en Tendents, der gaar 
gennem hele den organiske Natur, hvor Lyst i det Hele 
og Store tyder paa Liv og Fremgang, Smerte paa Tilbage- 
gang og Død. Velfærdsprincipet hævder Livets Ret: 
ethvert Væsen har Ret til at bestaa og udvikle sig, for 
saa vidt derved ikke frembringes saa meget des større 
Smerte for andre Væsener. Den Etik, der bygger paa 
Velfærdsprincipet, søger altsaa at fortsætte Naturudvik- 
lingen paa mere bevidst og harmonisk Maade. Den op- 
fordrer til at søge efter Midler til Liv og Fremgang, som 
den ubevidste Naturudvikling ikke vilde føre til, og den 
stræber at udelukke den unødvendige Smerte og Nød, 
som den blinde Kamp for Tilværelsen fører med sig. Den 
omfatter en Række Opgaver, der strækker sig lige fra 
den Lindring og Hjælp, som Medlidenheden motiverer, til 
Arbejdet paa de hørjeste sociale, æstetiske og intellektuelle 
Idealers Virkeliggørelse. Det er den specielle Etiks Op- 
gave at undersøge, hvorledes disse forskellige Opgaver 
skulle behandles, og hvorledes de forholde sig til hver- 
andi-e indbyrdes. 

5. Men fordi Velfærd bestaar i Virksomhed og Ud- 
vikling, kan man ikke omvendt sige, at Virksomhed og 
Udvikling nødvendigvis ere forbundne med Velfærd eller 
føre til Velfærd. Fordi det er urigtigt at tro, at Begræns- 
ning af Fornødenhederne altid fører til Maalet, følger jo 
dog ingenlunde, at ubegrænset Mangfoldiggørelse af For- 
nødenhederne skulde være det Rette. Kulturudviklingen 
kan antage Former og slaa ind paa Veje, der ikke stemme 
med Velfærdsprincipet. Vi finde derfor ogsaa i Historien 
til sine Tider skarpe og indtrængende Advarsler mod den 
bestaaende Kultur. Saaledes i Grækenland af Sokrates, 

Kynikerne og Stoikerae, i det 18de Aarhundrede af Rous- 
seau og i vore Dage af Leo Tolstoj. Saadanne store 
Aanders Opposition maa i hvert Tilfælde gøre os opmærk- 
somme. 

Jeg ser her bort fra det Spørgsmaal, om det, vi kalde 
Kultur, uden videre kan bibringes ethvert Folk. Selv 
om man har været for hurtig til at frakende Naturfolk 
Evnen til at modtage Civilisation, følger deraf ikke, at 
det vilde være et Gode for et Folk at opgive sine i og 
ved det selv udviklede Livsformer for at lade sig regulere 
efter Former og Idealer, der ere udviklede under helt 
andre Forhold. Saa direkte kan selv den mest berettigede 
og fuldkomne Kultur ikke meddeles. Waitz, der ud- 
trykkeligt hævder, at man intet Bevis har ført for India- 
nemes Uimodtagelighed for Kultur, priser dog de Indianer- 
høvdinger, der modsatte sig den europæiske Civilisations 
Indtrængen i deres Folk, for »Kærlighed til deres Folk 
og rigtig Indsigt i dets sande Velfærd«. Der ligger lier 
{lige som ved etiske Systemers Sammenstød) en Mulighed 
for tragiske Konflikter, som særligt ogsaa Indianernes 
Historie frembyder mange Exempler paa. 

Grunden til, at der kan komme Strid mellem Kultur 
og Velfærd, ligger i Kulturbestræbelsens Eastløshed og 
Hensynsløshed. Det gaar med den som med den uvil- 
kaarlige (»spontane«) Bevægelsestrang, der fører tQ at 
bruge Kræfter og Lemmer, blot fordi der Energi til Stede, 
uden at Henblikket til et værdifuldt Formaal leder den, 
saa at det bliver tilfældigt, hvilket Resultat Bevægelsen 
faar. Kulturbestræbelsen kan føre dels til Overanspæn- 
delse af Ea^æfteme, dels til ensidig Anvendelse af dem 
(formedelst overdreven Differentiation), dels til Isolation, 
.brudstykkeagtig UdskiUen af de enkelte Virksomheder. 
Hos det enkelte Individ plejes og udvikles enkelte Evner 
(hos Nogle f. Ex. Intelligentsen, hos Andre den fysiske 

Arbejdski-aft) paa andres Bekostning; Harmonien, Evnen 
til at føle sig som Helhed og Enhed, mangler. En saa- 
dan Ensidighed gør, at Individet kun faar Værdi som et 
Hjul i det store Maskineri, kun bliver Middel, ikke For- 
maal. Den hænger sammen med en ensidig social Ud- 
vikling; Undertrykkelsen af enkelte Sider i den Enkeltes 
Natur, foraarsages ved Undertrykkelsen af enkdte Stænder 
og Klasser i Samfundet Dersom man vilde identificere 
Kultur og Etik og betragte Udvikling som et sikrere 
Kriterium end Velfærd, vilde man ganske overse, at der 
gives et socialt Spørgsmaal. Det sociale Spørgsmaal er 
et etisk Spørgsmaal og tillige et Spørgsmaal om vor 
Kulturs Berettigelse, begge Dele i B^raft af Velfærds- 
principet. Skulde det være det Rette, at den materielle 
og den ideelle Kulturs Frembringelser kun komme et lille 
Mindretal til Gode, medens alle Andre udelukkes fra at 
faa Del i dem? Det vilde ganske stride mod det Ideal 
af et Samfund, som følger at Velfærdsprincipet. Ti den 
største Velfærd er til Stede, hvor hvert enkelt Individ 
udvikler sig paa selvstændig Vis saaledes, at det derved 
paa bedste Maade hjælper andre Individer til en lignende 
Udvikling ud fra deres ejendommelige Stade. Der existerer 
da et harmonisk Samfund af selvstændigePerson- 
ligheder. Dette er nu den højeste etiske Ide. Hvert 
enkelt Individ staar som en lille Verden for sig, og dog 
i den inderligste Vexelvirkning med den store Verden, 
af hvilken det er en Del. Den Enkelte tjener Slægten, 
og Slægten tjener den Enkelte. Enhver Særstilling, en- 
hver Ulighed i Fordelingen maa begrundes ved hvad de 
forskellige Livsvilkaar og Opgaver kræve, og ethvert Indi- 
vids Evner og Drifter skulle udvikles saa ftddt og rigt, som 
foreneligt er med hvad Slægtens Liv som Helhed kræver*). 



*) Se nærmere herom „Etik«*, p. 31. 164. 227—240. 

6. Det følger af hvad her er udviklet, at Velfærds- 
principet ingenlunde er saa let at anvende i de enkelte 
Tilfælde, som det maaske kunde synes. Den specielle 
Sammenhæng kan være saa indviklet, at vi ikke kunne 
overse den eller forudse Virkningerne af vor Indgriben. 
Vi kunne ikke af Velfærdsprincipet a priori udlede et 
System af enkelte Handlinger eller en Ordning af Sam- 
fundet eller en hel Kultur. Dets Betydning er (lige som 
Aarsagsprincipet paa det teoretiske Omraade) at stille 
Problemer og at vejlede ved deres Behandling. Det er 
regulerende, ikke konstruerende. Det forudsætter det 
umiddelbare, uvilkaarlige Liv hos den Enkelte og i Sam- 
ftindet og træder først til, naar der sker en bevidst 
Drøftelse af det saaledes Udvikledes Værdi og af Maaden, 
hvorpaa det skal føres videre. Al Etik faar derved en 
historisk Karakter. Ti vi begynde aldrig — hverken hvad 
den enkelte Individualitet eller Samfundet angaar — absolut 
forfra, men have at arbejde videre paa et givet Grundlag 
under Vejledning af de Principer og Idealer, der udspringe 
af vor Natur. 



ForholdsloYen i Etiken. 



Det er Hensigten med denne Afhandling at paavise, 
at Gyldigheden af alle etiske Love beror paa bestemte 
Forhold og Betingelser, saa at Forholdsloven, vor Er- 
kendelses Grundlov, ogsaa finder Anvendelse paa Etikens 
Omraade. Det vil vise sig, at denne Betragtning i væ- 
sentlige Henseender tjener til at karakterisere den etiske 
Erkendelses og de etiske Loves Beskaflfénhed. — 

Vi kunne begynde med at undersøge, i hvilken Be- 
tydning og med hvilken Ret, man i det Hele taler om 
etiske Love. Ordet Lov bruges her ikke i samme Be- 
tydning som i Naturvidenskaben, i Psykologien og i 
Sociologien. Ti Etiken vil ikke paavise de Regler, som 
den menneskelige Villen og Handlen faktisk følger, 
men de Normer og Idealer, den skal følge, den Maale- 
stok, den bør være underlagt. Den Betydning af Ordet 
Lov, som ligger til Grund i den filosofiske Etik, minder 
derfor om den Maade, paa hvilket Ordet bruges i den 
positive Retsvidenskab og desuden i den teologiske Etik, 
saa vel som i Videnskaben om den positive Moralitet 
(de i Sæd og Skik og i den bestaaende offentlige Mening 
liggende Normer). Men fra disse Videnskaber afviger 
den filosofiske Etik ved, at den ikke bygger paa nogen 

ydre, naturlig eller overnaturlig Autoritet, men søger at 
grunde sine Normer og Idealer paa selve den menneske- 
lige Natur, saaledes som vi erfaringsmæssigt kende denne. 
Man har ment, at denne Omstændighed gjorde det util- 
stedeligt at tale om etiske Love. 

I Følge John Austin forudsætter en Lov to 
Parter, en, som giver Loven, og en, for hvem Loven 
gælder, og Lovens forbindende Kraft ligger i, at den, 
der giver Loven, har Magt til at hævde den ved at 
knytte Smerte til dens Overtrædelse. Da nu den saaledes 
med Magt hævdede Lov frembringer Ensformighed i 
Handlemaaden, idet de enkelte Handlinger bestemmes 
ved den i Loven udtalte Fordring, kan Ordet Lov tillige 
komme til at betyde en almindelig Regel, som følger i 
de enkelte Tilfælde, og det er denne Side af Begrebet 
Lov, og kun denne, som vi gøre Brug af, naar vi tale 
om Naturlove. Vi mene dermed den regelmæssige Række- 
følge af Naturens Fænomener, uden at vi behøve at fore- 
stille os denne Regelmæssighed som Virkning af en by- 
dende Villies Magt. Selv om nu denne Sprogbrug kan 
tilstedes, negter Austin bestemt, at Begrebet Lov kan 
finde Anvendelse paa de Regler for Handlen, som det 
enkelte Menneske fastsætter og anerkender for sig selv. 
Ti her er der jo hverken Tale om en Naturlov, ej 
heller gives der en over Individet staaende Magt, som 
kan hævde Loven i Ovei-trædelsestilfælde. »Ti skønt han 
kan fatte det oprigtige Forsæt at tilføje sig selv Smerte, 
hvis hans Færd afviger fra den Rettesnor, han har fast- 
sat for den, saa afhænger den virkelige Tilføjelse at 
denne mulige Smerte af hans egen Villie«*). 

Skulde der dog nu ikke være et psykologisk 
Grundlag for Begrebet etisk Lov, der kunde inde- 



*) Lectures ou Jurisprudence. I. p. 213f. 

holde de tre Elementer, som i Følge Austin forudsættes 
ved den strenge Anvendelse af Begrebet Lov: 1) et For- 
hold mellem Overordnet og Underordnet, 2) en almindelig 
Regel for Handlen og 3) Hævden af denne almindelige 
Regel ved Smerte i Overtrædelsestilfælde? 

Der rører sig hos Mennesket forskellige Følelser, 
hver bestemte ved sit Fornemmelses- eller Forestillings- 
indhold. Der er en Følelse, som er knyttet til Individets 
egen Selvopholdelse. Og der er andre Følelser, som lader 
Individet deltage i Andres Ve og Vel. Da nu enhver 
Følelse tillige er et Handlingsmotiv eller affeder en Drift 
til Handling, vil der i Menneskets Bevidsthed kunne 
fremtræde en Drift til Handling, som er bestemt ved 
Hensynet til en mere omfattende Tingenes Orden, til en 
større Gruppes Velfærd, over for en Drift til Hai^dling, 
som kun er bestemt ved Hensynet til Individets egen 
begrænsede Interesse. Der vil da i Individet være Noget, 
som peger ud over dette selv og anviser det Plads som 
et enkelt Led i et stort Hele, saaledes at dettes Velfærd 
under Tiden kan kræve Opofrelse af, hvad Hensynet til 
Individets egen Velfærd som isoleret Væsen vilde fordre. 
Her vil der da i Individets eget Væsen være en Mod- 
sætning mellem to Parter, mellem en Drift, som er knyttet 
til Forestillingen om en større Tingenes Orden, og en 
Drift, der har en snevrere Horisont. Det første Element 
i Lovens Begreb er hermed paavist. — I Virkeligheden 
forholder det sig ikke anderledes, selv hvor den Part, 
der giver Loven, er en ydre Autoritet. Ti denne Auto- 
ritet maa dog kundgøre sig for Individet ved at vække 
dets Følelse (hvad enten denne Følelse er Frygt eller 
Ærefrygt), og Loven vil ogsaa her lægge sig for Dagen 
gennem et Forhold mellem to Følelser eller Drifter i 
Menneskets Indre. For den, som kan udrydde Følelsen 
af Frygt eller Ærefrygt i sig, existerer Loven ikke. Det 

ses heraf, at den filosofiske Etik har lige saa megen Ret 
til at anvende Begrebet Lov som Retslæren, Teologien 
og den positive Moral. — Jeg gaar her ikke nærmere 
ind paa, hvorledes denne indre Modsætning mellem et 
mere omfattende og et mere begrænset Hensyn inden for 
Følelses- og Driftlivet kommer i Stand. Det er en Mod- 
sætning, der historisk har udviklet sig under det sociale 
Livs Indflydelse paa Mennesket i Kraft af almindelige 
psykologiske Love. 

Altsaa det første af de tre Elementer i Lovens Be- 
greb kan meget vel genfindes i de Love, den filosofiske 
Etik opstiller. Det Samme gælder nu ogsaa om det af 
de tre Elementer, som Austin aller mindst kunde finde 
her, nemlig Sanktionen eller den ved Overtrædelse af 
Loven hidførte Lidelse. Austin mener, at det blot beror 
paa Individets Villie, om det kommer til at lide Smeite 
ved Overtrædelsen af den Lov, der skulde udspringe af 
dets egen Natur. Men naar den etiske Lov er Formu- 
leringen af en Drift, som fremkaldes ved, at Individets 
Følelse er bestemt ved Hensynet til et større Hele, da 
vil en saadan Drift ikke kunne møde Modstand og Mod- 
sigelse fra andre Sider i Individets Natur, uden at der 
opstaar mere eller ndndre stærk Smerte. Naar den Drift, 
der volder, at Individet ikke lyder den etiske Lov, det 
selv har anerkendt, ikke helt kan fortrænge eller udrydde 
den Drift, som førte til Anerkendelse af Loven, saa vil 
der opstaa den indre Disharmoni, den smertelige Følelse 
af indre Opløsning og Nedværdigelse, som vi kalde ond 
Samvittighed eller ogsaa Anger. Og det beror ikke paa 
Individets vilkaarlige Valg, om denne Smerte skal ind- 
træde eller ikke; den følger med psykologisk Nødvendig- 
hed af de forhaandenværende Betingelser. Det, der ytrer 
sig i den onde Samvittighed og i Angeren, er ikke noget 
Tilfældigt eller Vilkaarligt. Det er et under de givne 

Forhold uundgaaeligt psykologisk Resultat — lige saa 
uundgaaeUgt, som den ydre Straf er, naar Statsmagten 
er stærk, klog og hurtig nok til at faa fat i Overtræ- 
deren af den borgerlige Lov. Men Statsmagten formaar 
jo ikke altid at ramme Forbryderen med sin Straf, og 
saaledes kan det ogsaa ske, at Angeren udebliver, nem- 
lig, naar den Drift, der fører til Anerkendelsen af et 
større Hele, er udslukt, eller naar den ikke er stærk og 
levende nok til at gøre sig gældende i Modsætning til 
den Drift, som førte til at udøve den Handling, der stred 
imod hin Anerkendelse. 

Endeligt vil ogsaa den Egenskab ved Loven, at den 
betegner en almindelig Regel, kunne paavises i den etiske 
Lov. I Forestillingen om den større Helhed, til hvilken 
Mennesket føler sig knyttet, — Familien, Klanen, Na- 
tionen, Menneskeheden, — har det et Princip, af hvilket 
der kan udledes almindelige Regler for dets Villen og 
Handlen. Naar Individet ikke vil sige sig selv imod, 
maa det bedømme sin Villies Tilstand og Retning ud fra 
det mest universelle og ophøgede Synspunkt, det kender, 
ud fra Tanken om det store Hele, af hvilket det føler 
sig som et enkelt Led. De enkelte Regler følge med lo- 
gisk Konsekvents ud fra denne Tanke, naar denne én 
Gang er anerkendt. Den etiske Videnskab er da kun en 
Udfoldelse af, hvad der implicite er givet i den univer- 
selle Sympati, saaledes som denne historisk har udviklet 
sig i Menneskeslægten. — 

Men naar det saaledes har vist sig berettiget at an- 
vende Begrebet Lov i Etiken, saa ligger der tillige i den 
foregaaende Begrundelse, at saa vel det almindelige 
Princip som de Regler, der udledes af det, kun gælde 
i Forhold til og paa Betingelse af et bestemt psy- 
kologisk Grundlag. Dersom der skulde gives Mennesker, 
som mangle dette Grundlag, saa kunde og vilde de ikke 

anerkende de etiske Love. Hvorledes man maa stille sig 
overfor saadanne Individer, om de findes, er en Sag for 
sig, som vi senere ville komme til at berøre; her hævde 
vi kun, at alle etiske Love kun gælde i Forhold til en 
bestemt psykologisk Forudsætning. Dette er Etikens psy- 
kologiske Relativitet*). 

II. 

Men det er ikke tilstrækkeligt at fastsætte det psy- 
kologiske Grundlag og opstille det dertil svarende etiske 
Princip. De Forhold, under hvilke de af dette Princip 
følgende Regler skulle anvendes, ere saa indviklede og 
sammensatte, at det er vanskeligt, ja umuligt at finde 
Regler, som uden videre skulde kunne finde Anvendelse 
i alle specielle Forhold og Situationer. 

Den almindelige Lov eller Regel kan ikke forudse 
alle mulige Situationer, i hvilke et Menneske kan blive 
nødt til at fatte en afgørende Beslutning. Det er en 
Vanskelighed, som den etiske Lov har fælles med den 
juridiske og den teologiske Lov, saa vel som med den 
positive Moralitets Lov. Livet er for rigt og mangfoldigt 
til at kunne sættes i et Mdt færdigt System. Forholdene 
gaa gennem mange forskellige Nuancer og Mellemtrin 
over i hverandre; skarpt afstukne Grænser existere ikke. 
Den almindelige Lov, der skal passe paa alle Til- 
fælde af en vis Art, bliver let uanvendelig i det enkelte 
bestemte Tilfælde, som kan være aldeles enestaaende. 
Den etiske Lov maa derfor — hvis den ikke for den til- 
syneladende formelle Konsekvents vil ofre Livets virkelige 
Ret — fastsætte den almindelige Tendents eller Ret- 
ning, som Villien skal følge, og ikke give specielle An- 



*) Smlgn. min »Etik«, p. 35—37. — Se ovenfor p. 7—17. 

visninger til, hvorledes der i alle enkelte Tilfælde ube- 
tinget skal handles. Kun paa denne Maade kan Lovens 
Almengyldighed forenes med de til forskellige Tider og 
paa forskellige Steder forskellige Forhold. Dette kan man 
kalde den historiske Relativitet af de etiske Loves 
Indhold*). Ud fra samme psykologiske Grundlag og i 
Henhold til samme almindelige Vurderingsprincip vil der 
under forskellige historiske Forhold, i forskellige Situa- 
tioner være at træffe forskellige Afgørelser med Hensyn 
til Samfundets Ordning og det enkelte Individs egen 
Færd. Hvad der er muligt paa et Udviklingstrin, er ikke 
muligt paa et andet. Der kan ikke af det almindelige 
Velfærdsprincip (saa lidt som af noget andet Princip) 
konstrueres nogen Ordning af Staten eller Familien, der 
uden videre kunde indføres overalt. Enhver social Ord- 
ning forudsætter, at de, der skulle være Samfimdets Med- 
lemmer, leve under visse bestemte indre og ydre Betin- 
gelser. Paa bar Grund kan ingen Bygning opføres. 

De etiske Love miste herved ikke deres Betydning. 
De kunne ikke sige, hvorledes vi paa Livets Hav skulle 
kunne klare hver enkelt Bølge, der rejser sig overfor os, 
eller hvorledes vi skulle krydse i de enkelte Tilfælde. 
Men de kunne sige os, i hvilken Eetning vi i det Hele 
skulle styre, og de gøre det muligt, at vort Kompas kan 
lede os uden Misvisning, selv om Vejen er nok saa 
bugtet og uregelmæssig. De foimulere de almindelige 
Fordringer, som det højeste Formaal, vi anerkende, stiller 
til os. Midlerne til at tilfredsstille disse Fordringer kunne 
skifte indenfor vidde Grænser. Men naar Villiens almin- 
delige Retning er given, og naar der er tilstrækkelig 
Kraft og Konsekvents i Karakteren, ville ogsaa de en- 
kelte Veje og Midler udfindes, uden at man kommer i 



*) Se min ,Etik*, p. 160 f. 

Konflikt med Hovedformaalet. Kant har med Rette sagt, 
at Kasuistik ikke er en Videnskab, men en Kunst, »ikke 
en Lære om, hvorledes Noget skal findes, men Øvelse i 
hvorledes Sandheden skal søges«. 

Kasuistiken angaar de Problemer, som de givne ob- 
jektive Forholds indviklede Natur stiller, naar der skal 
tages en med de etiske Principer stemmende Afgørelse. 
Den søger at analysere Forholdene i deres Elementer for 
at udfinde, hvad Konsekventsen af de almindelige Prin- 
ciper maa være under disse bestemte Forhold. Den op- 
stiller almindelige Regler for Konflikttilfælde eller søger 
ved udtænkte Exempler at øve Evnen til at finde det 
Rette. Men Analyse og almindelig Regel kunne ikke 
altid overføres fra det ene Tilfælde til det andet. Det 
kan f. Ex. være rigtigt, at et højere, mere omfattende 
Formaal skal fyldestgøres fremfor et lavere, mere be- 
grænset; men Vanskeligheden er netop at afgøre, hvad der 
i dette bestemte Tilfælde er det mest betydningsftilde 
Formaal. Afset fra Tilfældenes varierende Mangfoldighed 
hænge alle Formaal saaledes sammen, at man ikke kan 
gribe ind i et af dem, uden at det faar Virkninger for 
en stor Mængde af de andre; og hvorledes da med 
Sikkerhed gøre Regnestykket op om, hvad der vil vise 
sig at have Overvægt i det Hele, de gavnlige eller de 
fordærvelige Virkninger af en vis Alt Indgriben? 

Man kan ikke uden videre sige, at det mere omfat- 
tende Hensyn i det enkelte Tilfælde skal haye Over- 
vægten over det begrænsede Hensyn, saa at f. Ex. hvor 
Statens og Familiens Interesser komme i Strid, Familien 
altid bør vige, eller min Interesse altid skal underordnes, 
hvor den kommer i Strid med flere Andres. Ti Livets 
sunde Udvikling beror ikke blot paa dets Omfang, men 
ogsaa paa dets Kraft og Inderlighed, ikke blot paa Ex- 
tensiteten, men ogsaa paa Intensiteten. I det snevrere 

4 

Samftmd kan der leves et inderligere og fyldigere Liv 
end i det store Samfund, og selve den Kraft, der holder 
det store Samfund sammen, udfoldes og øves i de mindre 
Samftmd, saa at hints Livski-aft beror paa disses. Inden- 
for det snevrere Samfund opstaar en Samfølelse, der efter 
at have voxet sig stærk kan udvides til at blive en 
væsentlig Del af det, der bærer de større Samftmd. Den 
egentlige Produktivitet finder Sted i de mindre Kredse; 
fi:*a dem udgaa de nye Tanker og de nye Kræfter. Der- 
for kan Hensynet til Omfanget ikke nden videre blive 
afgørende i Konflikttilfælde. Noget Lignende gælder, 
hvad det enkelte Individs Selvopholdelse angaar. Slægtens 
Liv vinder i Kraft, jo mere og jo bedre de enkelte Indi- 
vider formaa at opholde og hævde sig selv saa vel i 
materiel som i aandelig Henseende. Inden for den indivi- 
duelle Etik skal Selvhævdelsen altsaa ikke uden videre 
ofi-es for Hengivelsen, lige saa lidt som inden for den so- 
ciale Etik det snevrere Samfunds Interesse altid skal 
ofi-es for det størres. — Men hvor vanskeligt kan det da 
ikke i det enkelte Tilfælde være at træffe den rette Af- 
gørelse, saa at hverken Livets Kraft og Inderlighed eller 
dets Omfang og Udbredelse lider Skade? — 

Et andet Tilfælde, i hvilket der kan være Brug for 
Kasuistik, er Forholdet til andre Menneskers Fordomme. 
Her har Bentham*) givet følgende Eegel: »Den, som 
letfærdigt og uden Nødvendighed angriber en Fordom, o^ 
den, som finder sig i at blive ledet som en blind Slave 
af Fordom, fai'e begge vild fi-a Fornuftens rette Vej«. — 
Men hvorledes kan man i det enkelte Tilfælde afgøre, 
om der er Nødvendighed til Stede for et Angi^eb, eller 
om det vilde være uværdigt Slaveri at lempe sig efter 



*) Of the influence of time and place in matter of legislationl 
(Works. I.), p. 180. 

de herskende Fordomme? Her variere Forholdene i en 
særligt hørj Grad, da Spørgsmaalet er, om de enkelte 
Individer, vi staa overfor, have Betingelser for at kæmpe 
den (maaske baade ydre og indre) Kamp igennem, i 
hvilken vi styrte dem ind ved at angribe, hvad der hidtil 
har staaet urokkeligt fast for dem, og hvad der maaske 
har givet deres Liv Hold og Styrke. — 

Bentham mener vel, at man i vore Dage er for til- 
bøfjelig til at benegte, at de Love, som for vor Tid ere 
de bedst mulige, ogsaa vilde have været det i tidligere 
Tider. Der gives Love, som vilde have været gavnlige 
til enhver Tid. Men han udtaler den historiske Relativi- 
tets Princip paa en træffende Maade i følgende Ord*): 
»Hvis jeg skulde vælge, hvad jeg med størst Sandhed 
og Redebonhed vilde tillægge de prægtige Egenskaber 
Almindelighed og Uforanderlighed, saa skulde det snarere 
være visse Grunde for Lovene end Lovene selv: snarere 
de Grundsætninger, paa hvilke Lovene skulle bygges, 
de underordnede Betragtninger, som følge af disse 
Grundsætninger, den bedste Plan, efter hvilken de kunne 
forbindes, de Hensyn, ved hvilke Lovgiveren bør lade 
sig lede, — end hvilke som helst bestemte Love, som 
Lovgiveren burde give, for at de, der ere betroede til 
hans Omhu, kunde blive regerede vel«. 

in. 

1. Foruden det psykologiske Grundlag og 
den historisk givne Situation, er der endnu en 
tredie Faktor at tage Hensyn til, et tredie Forhold, ved 
hvilket den etiske Afgørelse i de enkelte Tilfælde maa 
bestemmes. Det er dette tredie Punkt, som det særligt 



*) Anf. Skr. p. 193. 

var min Agt ved denne Afhandling at henlede Opmærk- 
somheden paa, fordi det er blevet mindre paaagtpt end 
de to første (især end det andet). Det fremkommer ved, 
at forskellige Individer paa samme Grundlag (og derfor 
med samme etiske Principer) og i de samme Situationer 
møde med forskellige Anlæg og Evner. Lige saa 
lidt som samme Principer føre til samme Konsekventser 
i forskellige Situationer, lige saa lidt kunne de i samme 
Situation føre til samme Konsekventser, naar de villende 
og handlende Individer ere forskelligt udstyrede. Vi staa 
her overfor den individuelle Relativitet eller den 
personlige Ligning i Etiken*). 

De forskellige etiske Opfattelser synes i det Hele at 
være enige om, at de etiske Love eller Bud ere de 
samme for Alle i samme Situationer. Den Etik, som lægger 
Autoritetsprincipet til Grund, gaar ud fra, at Autoritetens 
Villie forlanger det Samme af alle Individer. Paa den 
ene Side staar den evige Villie, paa den anden Side 
Menneskene, der skulle lyde dens Bud. Paa lignende 
Maade ere Statens Love og de Bud, Sæd og Skik ind- 
skærpe, de samme for alle Individer. Der gælder, som 
man siger, ingen Personsanseelse. I Følge Pornuftmoralen 
udspringer der en almindelig Lov af den menneskelige 
Fornuft, som Enhver maa følge med Fare for at komme 
i Strid med sig selv, det vil sige: med det Almenmenne- 
skelige i sin Natur. Ogsaa Velfærdsprincipets Tilhængere 
have i Regelen været tilbøjelige til at opfatte Sagen paa 
lignende Maade. De etiske Love udlede de ved Deduk- 



*) I min „Etik" p. 133—134 har jeg aUerede fremhævet dette 
Punkt. Bestemtere er det udtalt i den tyske Udgave (Leipzig 
1888). p. 154 f., hvor jeg har betegnet Loven om den indivi- 
duelle Relativitet som Forholdsloven i Etiken. Begrebet For- 
faoldslov kan dog gives en videre Betydning, saa at ogsaa den 
psykologiske og den historiske Relativitet gaa ind derunder. 



tion fra Velfærdsprincipet, sammenholdt med den givne 
Situation, og disse Love skulle saa lyde ens for Alle. 

At der maa være en Fejl i denne Antagelse, kan 
indses paa følgende Maade. Paa Grund af Indivi- 
dernes forskellige Evner og Drifter, vil en og 
samme Fordring faa højst forskellig Betydning 
for dem. Fordringen om en vis Grad af Selvbeherskelse 
overfor en eller anden Naturdrift vil saaledes kunne be- 
tyde noget hejst Forskelligt for de forskellige Lidivider, 
idet enhver af disse kan have Naturdriften anlagt i for- 
skellig Grad. Hvad den Ene formaar uden mindste An- 
strengelse, fordi der er en umiddelbar Harmoni mellem 
Fordringen og hans oprindelige Natur, formaar den Anden 
maaske kun efter en alvorlig, sønderslidende Kamp, me- 
dens den Tredie maaske aldeles ikke formaar at over- 
vinde sin ubændige Natur. Hvad der for den Første 
stemmer med selve Naturtilbøjeligheden, bliver for den 
Anden en med stærk Anspændelse og bevidst Villen ud- 
ført Pligthandling, og betegner for den Tredie en Op- 
gave, han ikke kan løse, da han fra først af mangler 
Betingelserne derfor. Loven er altsaa iVirkeligheden 
ikke den samme for dem alle tre. Og nu kan det ikke 
nytte at skelne mellem Loven i sig selv og Individernes 
forskellige Evne til at opfylde den. Den etiske Lov ad- 
skiller sig jo fra en teologisk eller juridisk Lov ved at 
udspringe af selve den menneskelige Natur. Den kommer 
ikke udefra, men skal udfolde sig for Individet ud af det 
Inderste i dets Væsen. Den kan da ikke naas blot ved 
Deduktion ud fra Principer og Situationer, som ere fælles, 
og som ikke indeholde noget Hensyn til det enkelte In- 
divids Ejendommeligheder. Saa længe kun hine to Punkter 
ere medtagne ved Lovens Deduktion, kan den ikke være 
Individets egen Lov, men en abstrakt upersonlig For- 
dring. Den virkeligt etiske Lov maa ikke blot 

være rettet til Individet, men ogsaa være indi- 
vidualiseret saaledes, at Individets Væsen kom- 
mer til Udvikling gennem Fyldestgørelse af 
Lovens Fordring. Den maa tage Hensyn til de spe- 
cielle Udgangspunkter for Villen og Handlen, som ligge 
i det enkelte Inijivids Natur. Den vilde ellers fordre 
Andet, og Mere eller Mindre, af det ene Individ end af 
det andet: kun naar den lyder forskelligt for hvert enkelt 
Individ alt efter dets Muligheder, stiller den i Virkelig- 
heden den samme Fordring til dem. 

Dette følger simpelt hen af Velfærdsprincipet. Det 
enkelte Individ er ikke blot underlagt den Lov, som ud- 
taler, hvad Slægtens Velfærd fordrer, men er selv et ejen- 
dommeligt Led af Slægten. I den Lov, som gælder for 
det, maa derfor to Hensyn mødes paa harmonisk Maade: 
Slægtens og Individets Krav. Loven er ikke funden, er 
ikke den rette Lov, saa længe ikke begge disse Hensyn 
ere komne til deres falde Eet. Idet den Enkelte i sin 
Stræben og Virken arbejder for Slægtens Velfærd, maa 
han tillige arbejde for sin egen Velfærd som Del at 
Slægten. Derfor maa han have sin specielle Etik, der 
baade kvalitativt og kvantitativt er forskellig ft-a de 
andre Individers, idet hans Natur og Dispositioner blive 
medbestemmende for den Maade, paa hvilken Loven 
former sig for ham. 

Det vilde være en stor Mist orstaaelse , hvis man 
heraf vilde uddrage den Slutning, at al Selvopoft-else var 
at forkaste. Den Selvopofrelse, der udspringer af begejstret 
Kærlighed, af fri Beslutning, er netop en Ytring af In- 
dividets eget inderste Væsen, Afløb for en dyb Trang 
hos det. I den ideale Selvopofrelse gaa Selvhævdelse og 
Hengivelse i Et: Livet faar, saa underligt det lyder, kun 
Værdi ved at ofres. (Sep.23.29ff.). Spørgsmaalet er netop 
i de enkelte Tilfælde, om der er Evne hos Individet til 

saadan Opofrelse. Den Art Handlinger kan lige saa lidt 
som andre Arter af Handlinger fordres med lige stor 
Letlied af enhver. Her kommer Problemet frem, da Evnen 
og Driften til Begejstring og Hengivelse faktisk ikke er 
den samme hos Alle. 

Lige som i Følge Fechners Lov Poraemmelsen ikke 
beror paa Indtrykkets absolute Styrke, men paa For- 
holdet mellem det nærværende Indtryk og det forud- 
gaaende, som allerede har paavirket det sansende Individ, 
saaledes maa fra et rent etisk Synspunkt den Fordring, 
der i Virkeligheden stilles til Individet, ikke være Et 
med den Fordring, der — uden Hensyn til Individets 
Forudsætninger — kunde udledes af de almindelige Prin- 
ciper og den givne Situation, men bero paa Forholdet 
mellem denrie rent objektive Fordring og Individets For- 
udsætninger eller Dispositioner, og dette Forhold vil være 
forskelligt for de forskellige Individer. Den rent objek- 
tive Fordring kan sammenlignes med en Byrde, der i sig 
selv har samme Vægt, men som mærkes forskelligt paa 
torskellige Individers Skuldre. 

Det er altsaa en ftddstændig Individuålisation af den 
etiske Lov, som herved fordres. Den Formulering, som 
kan passe for Alle, eller dog for et stort Antal Individer, 
kan kun være gi'ov og overfladisk. Ved Bestemmelsen af 

22 

n kunne vi under Tiden lade os neje med ^, medens vi 

ved at stille større Fordringer til Nøjagtighed komme til 
flere Hundrede Decimaler, og endda stedse kunne tænke 
os større Nøjagtighed. Lige som der i den psykologiske 
Beskrivelse og Forstaaelse af en Karakter altid er Noget, 
som undslipper os, fordi det er umuligt at gribe alle 
Nuancer og fremdrage de individuelle Egenskaber i deres 
hele Mangfoldighed, saaledes vil der ogsaa ved Bestem- 
melsen af den individuelle Opgave være individuelle 

Nuancer for hvert enkelt Menneske, som ikke kunne 
fremstilles udtømmende i nogen Formel. Eller rettere: i 
den samme Formel maa der for hvert enkelt Individs 
Vedkommende indsættes særegne Koefficienter. De juri- 
diske Love skære Alle over én Kam, og de gængse 
etiske Love gøre det ogsaa i alt for høj Grad. En fin 
Sans for de individuelle Forskelligheder i kvalitativ og 
kvantitativ Henseende er endnu overordentligt sjelden. 

Den samme Tankegang, der lod den etiske Vurdering 
gaa tilbage fra Handlingen til Motivet, maa konsekvent 
føre et Skridt videre og tage Hensyn til de Anlæg og 
Dispositioner, der betinge Motivernes Opstaaen. Mulig- 
heden for et Motivs Opstaaen er ikke den samme hos 
alle Individer. Kun en absolut indeteiministisk Opfattelse 
vilde kunne antage, at (som en tysk Jurist*) har udtalt 
det) »den moralske Evne til at hæmme lovstridige Drifter 
er en uforanderlig Størrelse, som normalt er at statuere 
hos alle Mennesker uden Hensyn til individuelle Anlæg«. 
En saadan Antagelse strider dog i den Grad mod al 
psykologisk Erfaring, at den vistnok vil blive sjeldnere 
og sjeldnere i videnskabelige Kredse. — Og desuden er 
det ikke nok med, at et Motiv kan gøre sig gældende 
med en vis Styrke. Den Indflydelse, det kan faa paa 
Villien, vil bero paa de andre Motivers Styrke i Forhold 
til det. Saaledes kunne, som allerede Butler**) har be- 
mærket, to Mennesker have nøjagtigt samme Grad af 
Medlidenhed; men hos den Ene rører der sig en meget 
stærk Ærgerrighed eUer Hævnlyst, hos den Anden ere 
disse Følelser meget svage; de ville da være stillede 
højst forskelligt i etisk Henseende. Det gaar her som 



*) Citeret i Vierteljahrsschrift fiir wissenschaftliche Philosophie. 

VI. p. 201. 
**) Sermon, XII. 

med Vægtskaale: hvilken Skaal der skal synke, beror 
ikke paa de Lodder, der lægges paa den enkelte Skaal, 
men paa deres Forhold 4il de Lodder, der lægges paa 
den anden Skaal. 

2. Den første Tænker, som har havt sin Opmærk- 
somhed henvendt paa det her fremdragne etiske Problem, 
er Aristoteles. Idet han fremstiller sin bekendte Lære 
om Dyden som den rette Midte, indskærper han ud- 
trykkeligt, at objektivt set [xar avro TO itQåyfAo) er Midten 
den samme for Alle, idet der kan angives to Yderlig- 
heder, som det gælder at holde sig lige meget borte fra,, 
men sukjektivt set {uQog ^fiå<;) forholder det sig paa Grund 
af de individuelle Dispositioner anderledes. Lige saa lidt 
som et og samme Kvantum Føde passer for den øvede 
Atlet og for den første Begynder i Gymnastiken, lige 
saa lidt vil for Alle det indre Midtpunkt for Driftslivet 
være beliggende paa samme Sted (rovro Soix sv ovde 
tavTov ndaiv)*y Hvad der hos den ene maa kaldes 
Tapperhed, idet det hos ham forudsætter Betvingelsen af 
en stærk Frygtagtighed, det vil kunne øves aldeles uden 
Villiesanspændelse og Selvovervindelse af den Anden. 
Denne Betragtningsmaade gennemfører Aristoteles paa en 
interessant Maade med Hensyn til de enkelte Dyder. — 
Denne aristoteliske Lære, som vidner om et overraskende 
iint Blik for den individuelle Personligheds Betydning og 
Ret i etisk Henseende, staar, som jeg et andet Sted**) 
har gjort opmærksom paa, i en mærkelig Disharmoni til 
den aldeles fremherskende Plads, som Aristoteles giver 
Staten i Forhold til Individet. Aristoteles har ikke gjort 
noget Forsøg paa at vise, hvorledes hin tilsyneladende 
ultra-individuelle Lære kan forliges med den objektive. 



*) Eth. Nic. II, 5. p. 1106 a, 32. 
*) „Etik«, p. 133 f. 

sociale Betragtiiingsmaade. Socialt fordres der dog — saa 
synes det i det Mindste — ofte med Nødvendighed Mere 
af det enkelte Menneske, end han kan yde eft^r den véd 
hans Natur bestemte »rette Midte«. I Forholdet mellem 
Individ og Samfund kommer der en Række Problemer 
fi-em, som de antike Tænkere endnu ikke havde noget 
klart Blik for. Alligevel staar hin aristoteliske Lære som 
en af de mest geniale Synsmaader, der nogensinde er 
gjort gældende i Etiken*). 

Man kunde maaske mene, at det er et i og for sig 
uløseligt Problem, som Aristoteles uden at \dde det har 
stillet ved sin Lære om den individuelt bestemte »rette 
Midte«. Det kunde synes, at et Valg maatte træffes 
mellem to lige mislige Udveje. Den ene Udvej vilde være 
en etisk Subjektivisme, i Følge hvilken enhver almen- 
gyldig etisk Lov falder bort, da Léven bliver aldeles 
forskellig for hvert enkelt Individ. Den anden Udvej 
vilde være en uforenelig Strid mellem det enkelte Men- 
neskes individuelle Etik og det sociale Menneskelivs etiske 
Krav. — Den Opfattelse af den etiske Lov, som i det 
Foregaaende er gjort gældende, hjælper os dog ud over 
dette Dilemma. 

Subjektivismen afvises ved, at trods de forskellige 
Former, den etiske Lov maa antage i og for de forskel- 
lige Individer, kan dog Retningen for deres Stræben 
være den samme. De etiske Love formulere, som vi alle- 
rede fra et andet Synspunkt have set, Tendentser eller 



*) I nyere Tid er Tanken om den etiske Lovs Individualisering 
gjort gældende af Jakobi, Schleiermacher og især af 
Beneke (Physik der Sitten. 1822), samt i vor egen Literatur 
af A. S. Ørsted i hans smukke Afhandling „om Grænserne 
mellem Teori og Praxis i Sædelæren" (1811), som er aftrykt i 
første Bind af „Eunomia". 

Eetninger for Livsførelsen og Livsordningen. Naar flere 
Skibe krydse op mod Vinden, opnaa de — paa Grund 
af deres forskellige Bygning — med lige stor Anstrengelse 
forskellige Resultater; men derfor kunne de alle bevare 
Retningen; denne ligger i Fortsættelsen af den Kurs, de 
holde. Den objektive Betragtningsmaade behøver altsaa 
ikke at falde bort, fordi man hævder den etiske Lovs In- 
dividualisering. De individuelle Forskelligheder i Anlæg 
og Drifter maa Etiken tage som faktiske Udgangspunkter, 
der ikke kunne udslettes, men af hvilke det gælder at 
bringe det mest Mulige ud. De medføre ganske vist en 
Skranke for Etiken som Videnskab, men en Skranke, 
der ikke blot vidner om vor Tænknings Begrænsning, 
men først og fremmest om Livets rige Mangfoldighed, 
som ikke kan indpasses under bestemte Rubriker, skønt 
det, der rører sig i de mange individuelle Existentser, 
dog kan være rettet mod det højeste Maal for al men- 
neskelig Handlen. Dette Maal er tillige saa ophøjet, at 
de individuelle Forskelligheders Betydning for den ideale 
Betragtningsmaade indskrænkes i hej Grad, om den ikke 
ganske forsvinder. 

Den anden tilsyneladende Konsekvents bortfalder, 
naar man nøjere gennemtænker Forholdet mellem Individ 
og Samfund, og naar man tillige opfatter de etiske Loves 
egentlige Betydning paa rette Maade. — Det enkelte 
Individ er fra først til sidst Led af Samfundet, og Sam- 
fundets Liv er det Liv, der rører sig i alle de 
enkelte Individer. Samfundets Maal er derfor ikke 
naat, saa længe dets Fordringer til det enkelte Individ 
medføre en ubodelig Disharmoni i dettes Indre. Naar 
Samfundets Villie ikke kan gennemføres, uden at det 
enkelte Individ kues eller knækkes, saa tyder det paa 
en Ufuldkommenhed i selve Samfundets Ordning. Idealet 
er først naat, naar det Arbejde, Individet øver i Sam- 

fondets Tjeneste, tillige tjener til Udfoldelse af dets egne 
Evner og Drifter paa fri og harmonisk Maade. Den 
største Velfærd er kun til Stede, hvor hvert enkelt Indi- 
vid udvikler sig paa selvstændig Vis og netop derved 
paa bedste Maade fremhjælper en lignende Udvikling hos 
de andre Individer. Derved kommer det paa én Gang til 
at staa som Maal og Middel. Det Afgørende er, at der 
i det enkelte Individs Indre øves et Arbejde i Retning 
af det etiske Formaal; hvor meget Arbejde der kan 
øves, vil afhænge af Kræfterne og variere med disse. 
Enhver Lov, der vil fastsætte ikke blot Arbejdets Ret- 
ning, men ogsaa dets Kvantum (»Mandevilliens qvantum 
satis«, for at tale med Henrik Ibsen), kan kun angive et 
Gennemsnit eller fastslaa et Minimum. Saaledes gaar det 
med de etiske Love i deres historiske Form. Den Maale- 
stok, den Enkelte til given Tid og i et givet Folk an- 
vender paa sig selv, vil stedse bære Præget af Tid, 
Stand og Race; han ser sig selv, som han tænker sig, 
at en upartisk Tilskuer blandt de Memiesker, han kender, 
vilde se paa hans Færd. Og selv om de Fordringer, han 
herved føler stillede til sig, mere fyldestgøres af ham ved 
den almindelige Retning, det besjælende Sindelag i hans 
Villen, end ved en Række adækvate Handlinger, saa 
har det dog sin pædagogiske Betydning, at Fordringerne 
fi'emtræde for ham ikke blot med Idealitetens men ogsaa 
med Objektivitetens Præg. Des snarere og lettere vil 
Driften vækkes til at komme ud over den hidtilværende 
Tilstand. Kontrasten mellem Idealet og den sociale For- 
dring paa den ene Side, og Individets faktiske Villen paa 
den anden Side, kan ofte være et nødvendigt Gennem- 
gangsled for, at den etiske Bestræbelse, saaledes som 
den i Følge Individets egen Natur er mulig, kan komme 
i Stand. En Gnist er nødvendig for at udløse den bundne 
Kraft. Der er Naturer, som først gennem en smerteUg 

Konflikt med de objektive Normer faa deres Ki-aft til- 
strækkeligt Mgjort, for hvem der altsaa ingen anden Vej 
gaar til Harmonien end gennem Disharmonien. — De 
to Sætninger: at den etiske Lov skal formulere Livets 
Retning, og at den skal virke pædagogisk, hænge neje 
sammen. Begge Fordringer fyldestgøres nemlig ved, at 
den etiske Lov opstiller Typer eller Forbilleder. Et 
Forbillede anviser Retningen og opfordrer samtidigt til 
Efterfølgelse. Men der fremtræder dog her en tydelig 
Forskel mellem den videnskabelige Etik og den praktisk- 
populære Etik, mellem Moralfilosofi og Moralprædiken. 
Praktisk har det sin store Betydning, at Maalet sættes 
højt for Alle, for at deres Kræfter kunne udløses. Det 
synes jo at være nødvendigt at forlange for meget, for 
at det Tilstrækkelige kan blive ydet. Den videnskabelige 
Etik kan i sin Bestemmelse af den etiske Lovs Begreb 
ikke tage Hensyn til den praktiske Teknik. Hvor let 
eller vanskeligt det er i Praxis at finde den for hvert 
enkelt Individ efter dets særegne Natur gældende Lov, 
gør videnskabeligt set Intet til Sagen. — Paa den anden 
Side er der vel heller intet Spørgsmaal om, at jo mere 
individualiseret Moralprædikenen bliver, des mere vil den 
virke. Moraliseren en bloc hjælper neppe meget. Det er 
altsaa — trods den tilsyneladende Modsætning — dog et 
Ideal, den videnskabelige Etik her fremkalder for den 
praktiske Moraliseringskunst. 

3. Man kunde sige: »Den etiske Lov er jo en af 
Velfærdsprincipet udledet Konsekvents, ved hvilken der 
ikke kan rokkes af Hensyn til det enkelte Individs Natur. 
Hvad der i Kraft af et almindeligt Princip er ret og 
rigtigt, maa være det for alle Individer.« Men, som 
allerede vist, hører hvert enkelt Individ med sine For- 
udsætninger og Anlæg dog med til den Kreds af Væsener, 
hvis Velfærd skal fremmes. Dersom der stilles en ubøn- 

hørlig Fordring til det om Noget, som virkeligt ligger 
over dets Evne, saa er der et mod selve Velfærdsprin- 
cipet stridende Misforhold mellem Samfdnd og Individ til 
Stede, et Misforhold, hvis Aarsag ikke behøver at ligge 
ene hos Individet. Den Lidelse, Individet kommer til at 
udholde paa Grund af Misforholdet mellem dets Natur 
og Samfundets Krav, er derfor ikke blot at op&tte som 
Straf, men ogsaa som en Skæbne, lige som den Lidelse^ 
der udspringer af den manglende Overensstemmelse mel- 
lem Individets Natur og de ydre Naturforhold. Naar det 
viser sig, at Ændringer i Samfundets Ordning og i de 
Livsbetingelser, som derved beredes for de enkelte Indi- 
vider, ofte have langt større Indflydelse paa Forbrydel- 
sernes Talrighed end Reformer af Straflevæsenet*), saa 
er det klart, at man ikke kan stille det historisk givne 
Samfiind med dets Krav som absolut berettiget paa den 
ene Side, og det enkelte Individ med dets bestemte Natur 
og Dispositioner som absolut foi^ligtet paa den anden 
Side. Det enkelte Individ er jo overfor Samfundet aldrig 
blot Aarsag, men altid tillige Virkning, og — hvad der 
især maa ft-emhæves — det er Virkning, før det er Aar- 
sag. Selv om der i Individets Natur laa ulykkelige, anti- 
sociale Dispositioner, saa vilde disse maaske ved en bedre 
Ordning af Samfundet kunne hæmmes, afledes eller om- 
sættes i uskadelige Former, medens den nuværende Ord- 
ning maaske ligefrem yder dem Betingelser for en frodig 
Udvikling. Og jo mere Samfundets Ordning sker efter 



G. Tardé: La criminalité comparée. p. 61: Changez les con- 
ditions, s'il se peut, de la société, bien plutot que son systéme 
de pénalité, et sa criminalité se modifiera. — Om de sociale 
Aarsager til Forbrydelse se Mischler i „Handbuch des Ge- 
fångsnisswesens" , herausg. von Holtzendorff und Jagemann IL 
p. 447. 481 ff. 

bevidst Overlæg, des større bliver dets Ansvarlighed 
overfor det enkelte Individ. 

Dersom denne Opfattelse er rigtig, maa man vente 
at finde Spor af den ogsaa i Teologien og Retslæren, 
skønt disse gaa ud fra Modsætningen mellem en absolut 
objektiv Lov paa den ene Side og Individet, der har at 
lyde den, paa den anden Side. Jeg finder i den Rolle, 
som Naade og Benaadning spille i Teologien og Retslæren, 
et Spor af den Tanke om den sande Lovs Individuali- 
sering, som jeg her har søgt at udvikle. I Naaden og 
Benaadningen kundgøi' der sig nemlig mere eller mindre 
tydeligt et Hensyn til den Handlendes Individualitet og 
til dennes subjektive Betingelser. Den ortodoxe Lære 
antager jo endog, at det naturlige Menneske ikke kan 
opfylde Loven! Naaden underkender altsaa Loven ved 
at hævde, at Menneskets hele Individualitet ikke rammes 
af Modsætningen til Lovens Bud. I selve Muligheden af 
en Forsoning ligger, at Loven ikke var absolut berettiget 
overfor Individet; — ellers vilde Forsoningen være en 
ligefrem Selvmodsigelse. Og naar efter den ortodoxe 
Forsoningslære Gud selv. Lovens Giver, bringer det 
Ofler, ved hvilket Lovens Overtrædelse sones, kunde man 
heri finde et symbolsk Udtryk for, at det er Loven, ikke 
Mennesket, der har haft den egentlige Uret. — Efter den 
juridiske Opfattelse er Benaadningen ligefrem »Retfær- 
dighedens Selvkorrigeren«*), eller som en ældre Jurist**) 
udførligere udtaler det: »At bøde paa Lovenes Ufuld- 
kommenheder under deres Anvendelse, med Visdom at 
udligne Misforholdet mellem den lovlige Straf og en enkelt 
Overtræders Strafbarhed, mellem den uforanderlige, al- 



*) Jhering: Der Zweck im Recht. I. p. 428. 
**) Anselm v. Feuerbach: Aktenmåssige Darstellung merkwur- 
diger Verbrechen. Giessen 1828. I. p. 353. 

mindelige Lovs ubøjelige Strenghed og den individuelle 
Skylds mangfoldige Foranderligheder, og saaledes at for- 
sone Eetfærdigheden med Billigheden, denne Magt 
er med Benaadningsretten lagt i Suverænens Haand«. 
Dersom selve Retfærdigheden trænger til at korrigeres, 
maa det komme af dens Ufuldkommenhed! — Ved den 
juridisk -teologiske Modsætning mellem Synd og Naade, 
Forbrydelse og Benaadning svinges der til begge Sider 
af det Midtpunkt, i hvilket den egentlige Sandhed ligger. 
Paa Grund af Vanskeligheden ved at ramme selve Midt 
punktet, bevæger man sig først et Stykke ud over det 
til den ene Side, dernæst et Stykke til den modsatte 
Side. I Stedet for at bevæge sig efter Diagonalen, be- 
væger man sig først ad den ene, dernæst ad den anden 
af Parallelogrammets to Sider. Og som allerede antydet, 
der synes at være Naturer, som kun kunne udvikle sig 
gennem saadanne Modsætninger, og som ikke kunne be- 
væge sig efter Diagonalen. 

I den moderne Udvikling af Straffevæsenet finder 
jeg mere eller mindre bevidst den samme Tanke ligge til 
Grund. — Naar det Minimum af ydre Sædelighed, Staten 
fordrer af sine Medlemmer, i Virkeligheden stiller for- 
skellige Fordringer til de Enkelte efter disses forskellige 
Natur, saa er^det Statens Pligt at tage Hensyn til disse 
Forskelligheder og finde Udgangspunkter i Individernes 
Natur for en Udvikling henimod det. Loven fordrer. 
Alt er ikke gjort med at fastsætte Loven og idømme 
Straffen. Den Erkendelse synes da ogsaa nu at være 
vaagnet, at Straffefuldbyrdelsen er af nok saa stor Vig- 
tighed som Straffelovgivningen og Straffedommene, og at 
de Erfaringer, der indsamles under Straffefuldbyrdelsen, 
bør blive af væsentlig Betydning for Fremtidens Straffe- 
ret. I Straffefuldbyrdelsen konmier netop det individuali- 
serende Moment ft'em, som Straffelov og Straffedom kun 

højst uMdkomment kunne lade lade komme til dets Ret. 
De Erfaringer, som gøres ved Straffefuldbyrdelsen, ville 
derfor mere og mere virke tilbage paa Straflferettens 
Ordning. Saaledes har Franz von Holtzendorff 
nyligt udtalt : »De moderne Straffeteorier maa langt snarere 
udledes ad Induktionens Vej og af Straffefuldbyrdel- 
sensErfaringer end omvendt Straffefuldbyrdelsen af apri- 
oriske Teorier«*). Det anerkendes tillige mere og mere, at 
det ikke er Forbrydelserne som objektive Fakta, men For- 
brydernes Personligheder, man i Straflfevæsenet har med 
at gøre. Man har derfor fordret de uforanderlige Domme 
afløste af Domme, som fastsætte en ubestemt Straffetid, 
for at der kan tages Hensyn til Individets Karakter, saa- 
ledes som denne viser sig under Straffeftildbyrdelsen. Man 
fordrer eil bestemt Inddeling af Forbryderne med for- 
skellig Behandling efter deres forskellige Karakter. Der 
gør sig i det Hele i det sidste Aarhundrede (efter John 
Howards Tid) ved alle Reformer af Straffevæsenet den 
Tanke gældende, at Forbryderen saa vidt muligt skal træde 
tilbage i det menneskelige Samfund ikke blot kuet og 
tvungen, men virkeligt forbedret. Den Erfaring er bleven 
almindeligt anerkendt, at for Mange ligger efter deres 
indre og ydre Forhold Forbrydelsen uendeligt nær, me- 
dens den for Andre ligger meget flemt. Det enkelte 
Individs Ret overfor den abstrakte, upersonlige Lov an- 
erkendes saaledes mere og mere. Individualisering og 
Humanisering gaa Haand i Haand og ere i Virkeligheden 
uadskillelige. 

I en ideal Stat vilde der kun fordres af Enhver hvad 
der svarede til hans Evner og Kræfter. Fordringen vilde 
være aft)asset efter hans Ejendommelighed, ligesom vi ved 



*) Handbuch des Gefångnisswesens. Hamburg 1888. I. p. 387. 
— De følgende Bemærkninger om Fængselsvæsenets Udvikling 
ere ogsaa hentede fra dette Værk. 

5 

Opdragelsen afpasse de Fordringer, vi stille til Barnet, efter 
dettes Udviklingstrin, for at Fordringen kan give Anled- 
ning til Udfoldelse af Kræfterne og ikke til Underkuelse 
af hele Individets Væsen. De sociale Ulemper, der vilde 
hidrøre ft'a, at de samme Fordringer ikke stilledes til alle 
Individer, vilde da være at afhjælpe ved særegne For- 
anstaltninger. Saa længe dette Ideal af en gennem alle 
sine Institutioner og Love opdragende Stat ikke kan rea- 
liseres, maa Staten gennem Straffefuldbyrdelsen øve en Del 
af det Værk, den ikke paa en mere direkte etisk Maade 
har formaaet at ftddbyrde. Den virkelige Ordning fører 
til at svinge om den sande, ideale Ordning som usynligt 
Midtpunkt i haarde, smertelige Modsætninger. 

4. Ved at tage Hensyn til den individuelle Faktor 
ville de kasuistiske Problemer løses som af sig selv. Rent 
objektivt kan det i det enkelte Tilfælde være umuligt at 
afgøre, om der snarere skal arbejdes for et større Sam- 
fund eller for et mindre, om Hovedvægten skal lægges 
paa Udbredelsen af den vundne Kultur til saa Mange 
som muligt eller paa at ft-embringe ny Kultur, som fore- 
løbigt kun vil komme nogle Faa til Grode, o. s. v. Men saa- 
danne Spørgsmaal ville i Regelen' finde deres Afgørelse 
derved, at Enhver har sine Evner og Anlæg, som betinge 
hans Kald. I Begrebet Kald ligger netop tydeligt ud- 
talt, at et Menneskes Pligt ikke blot bestemmes ved de 
almindelige etiske Principer og de givne faktiske For- 
hold, men ogsaa ved hans egen individuelle Natur. Be- 
grebet Kald hviler paa den Tanke, at Mesterskabet viser 
sig i Begrænsningen, da al Villen og Handlen maa gaa 
ud paa noget Bestemt, og at Begrænsningen væsentiigt 
beror paa de individuelle Evner og Kræfter. Det er 
disse, der »kalde«, idet Kraften har en Tendents til at 
vække Driften. — Tage vi Virksomheden i Kulturens 
Tjeneste som Exempel, saa vil der være dem, hvis Evner 

bedst gøre dem skikkede til at virke i en snever Kreds, 
og hvis Virksomhed derfor naturligt bliver indskrænket 
til at sørge for deres egen og deres Nærmestes Ophol- 
delse, saaledes at deres Virken i det Hqeste kun indirekte 
kan faa Betydning ud over den snevrere Kreds. Andre 
vil der være, som egne sig til at virke paa og for Mange, 
og som derfor ville være gode Redskaber til at. udbrede 
den hidtil vundne Kultur videre. Andre igen ville have 
Instinkt og Kraft til at slaa ind paa nye Veje, til at 
prøve nye Muligheder. Trods Modsigelse og Mangel paa 
Porstaaelse fra Mængdens Side øve de dog deres Værk 
og pleje de første Spirer til Fremtidens Kultur. Der vil 
for ;den Enkelte, der kender sig selv, her ikke være nogen 
Tvivl om, hvor han skal vende sig hen. Men Hoved- 
vanskeligheden er netop den at kende sig selv, som 
allerede Sokrates, Etikens Grundlægger, indskærpede. 
Den sokratiske Grundtanke viser sig netop ved den Op- 
fattelse, jeg her søger at gøre gældende, af Loven som 
individuel, i sin hele store og dybe Betydning. Selv- 
skuffelse er saa let mulig, hvor det gælder at udfinde 
sin egen Evne og afstikke sit Maal og dermed sin Grænse. 
Intet objektivt Kriterium slaar her ganske til, og der 
maa stedse voves noget, handles i Tillid til hvad den 
personlige Overbevisning forkynder. Ethvert Valg er 
her en praktisk Hypotese, hvis Verification det er Livets 
Opgave at bringe. Hvis Individet i sin etiske Formel 
anbringer urigtige Koefficienter, bliver Opgaven ikke løst. 

Dette gælder ogsaa, naar vi i Stedet for Kaldsvirk- 
somheden tage Selvbeherskelsen som Exempel til at 
belyse Forholdsloven i Etiken. 

Selvbeherskelse paa enkelte Omraader kan forekomme 
sammen med fuldstændig Mangel paa Selvbeherskelse paa 
andre Omraader. Indianerne f. Ex. ere i Stand til at 
udholde de forfærdeligste Pinsler, naar de falde i Fj^ii^®- 

haand, eller naar de ved at paalægge sig selv de mest 
udsøgte Lidelser ville forsone og ære deres Guder. Og- 
saa Sygdom bære de uden Klage , og de fordre af deres 
Kvinder, at de skulle føde uden Smerteskrig. I deres 
ydre Optræden bevare de stedse den største Ro, Anstand 
og Alvor, selv om de heftigste Lidenskaber rase i deres 
Indre. Men overfor Nydelser som Spise, Drikke og Spil 
formaa de ikke at styre sig. Det var med stor Anstren- 
gelse, at nogle Høvdinge fik sat igennem, at Drukken- 
skab skulde betragtes som en Last. — Dette viser, at 
Evnen til Selvbeherskelse ikke er en konstant Faktor, 
uafhængig af hvad der ellers rører sig i Mennesket. 

Endnu klarere viser dette sig ved Selvbeherskelse 
paa Kønsinstinktets Omraade. De forskellige Individer 
ere her højst forakelligt udrustede. Der gives dem, hos 
hvem Instinktet virker i Harmoni med sympatiske Følelser, 
saa at det ikke kræver Tilfredsstillelse, uden hvor det 
danner det naturlige Grundlag for inderlig Hengivelse til 
et andet Individ, der omfattes med Glæde og Beundring. 
Dette er af saa meget des større Betydning, som Tilfreds- 
stillelsen af Kønsinstinktet hovedsageligt af den Grund 
falder ind under etisk Betragtning, at den ikke er mulig 
uden ved Hjælp af et andet Individ. Afset fra dette 
Forhold og det deraf udspringende Ansvar vilde Køns- 
instinktet kun være at bedømme fra et rent individua- 
listisk eller egoistisk Standpunkt, altsaa efter hygiejniske 
Hensyn eller efter Hensynet til den harmoniske Udvikling 
af Individets sjælelige og legemlige Evner i det Hele. 
Det store Problem, den etiske Vanskelighed fremkommer 
netop ved, hvorledes dette mægtige Instinkt, der sætter 
saa stærke Følelser i Bevægelse og er saa betydnings- 
fuldt for selve det enkelte Individs Velfærd, skal kunne 
tilfredsstilles saaledes, at det ikke volder fysisk og moralsk 
Lidelse for andre Individer og griber forstyrrende ind i 



69 

den rette sociale Ordning. — Foruden de før omtalte 
lykkeligt anlagte Individer gives der andre, hos hvem 
Instinktet rører sig i hele sin elementære Brutalitet, som 
en rent fysisk Trang, ved hvis Tilfredsstillelse Genstanden 
selv kan være ligegyldig. — Hos atter Andre er Instinktet 
forholdsvis stærkt, men de formaa dog at aflede Opmærk- 
somheden fra det ved ideelle Sysler eller andet Arbejde. 
— Hos atter Andre kan det ikke beherskes paa denne 
Maade. Der findes i det Hele her utallige Gradationer lige 
til den »sygeligt forhøjede Kønsdrift«, som i Følge Krafft- 
Ebing hyppigt findes hos Individer med en »neuropatisk 
Konstitution«, Individer, der »en stor Del af deres Liv 
lide under Byrden af denne konstitutionelle Anomali i 
deres Driftliv«*).— De to Køn ere i Regelen forskelligt 
disponerede i denne Henseende. Harmonien mellem Køns- 
instinktet og den ideelle Hengivelse til et andet Individ 
er sikkert langt hyppigere hos Kvinden end hos Manden, 
hvilket turde hænge sammen med, at Hannen i hele Dyre- 
verdenen, er den mest aktive og agressive Part ved For- 
plantningen, hvorfor Instinktet hos den har en saa ele- 
mentær og hensynsløs Styrke, som det kun sjældent har hos 
Hunnen. — Men ogsaa hos Mændene varierer Instinktets 
Styrke og Forhold til andre Motiver som sagt i det 
Uendelige. Under den Strid, som hyppigt føres om sexuel 
Sædelighed, overser man i Regelen disse talløse indivi- 
duelle Forskelligheder, som dog sikkert er det aller vig- 
tigste Element i den hele Sag. Man opstiller fra de mod- 
modsatte Sider lige absolute Paastande. Fra den ene 
Side formulerer man strenge, almengyldige Bud uden at 
indse, at man derved lægger en højst forskellig Byrde 
paa de forskellige Skuldre. Fra den anden Side postu- 
lerer man en fysiologisk Nødvendighed, som Enhver skal 



*) Psychopathia sexualis. 2. Aufl. p. 34. 

ligge under for. Dette er et Fatuin, som ikke existerer. 
Kønsinstinktet fremtræder under andre Forhold hos Men- 
nesket end hos Dyret. Naar det vaagner hos Mennesket, 
har Evnen til Selvbeherskelse allerede paa andre Om- 
raader udviklet sig. Der er sat Porestillinger og Følelser 
i Bevægelse , som ikke tillade Instinktets direkte Herre- 
dømme, og som, naar Opmærksomheden og Interessen for 
ideel Selvopholdelse er vakt, kunne gøre det muligt at 
dæmpe det og bringe dets Ytringer i Harmoni med Livets 
øvrige Krav. Kun maa det ikke glemmes, at Selvbeher- 
skelse som rent negativ Dyd er en psykologisk Umulighed. 
Det er en Sætning, som altfor ofte glemmes i Etiken, at 
en Drift kun kan hæmmes af en anden Drift. Det kommer 
derfor ved Selvbeherskelsen ikke blot an paa, hvor stærk 
den Tilbøjelighed er, der skal kues, men ogsaa paa, om 
der er Mulighed til Stede for andre Tilbøjeligheder, der 
kunne lægge Beslag paa den sjælelige Energi. Det gælder 
om, at der er en stor Kærlighed, en stor Begejstring, 
som kan fylde Sjælen. Forholdsloven paa Etikens Om- 
raade viser sig her at være en simpel Følge af Loven 
om Energiens Bestaaen*). Den Energi, vor Bevidsthed 
eller vor Hjerne raader over, er til enhver Tid begrænset; 
jo mere af den, der forbruges til én Drifts Tilfredsstillelse, 
des mindre bliver der tilbage til de andre Drifter. Til- 
intetgørelse er umulig, men Omsætning til andre Former 
kan være mulig. Selvbeherskelsens store Heroer have 
besiddet en stor Begejstring for andre Sider af Livet end 
dem, de vendte sig fra. Den store Selvbeherskelse, India- 
neme vise overfor Saar og Smerte i Krig, Fangenskab 
eller religiøs Dyrkelse, betinges ved deres Æresbegreber, 



*) Man vilde her ogsaa kunne benytte sig af Inertiens Lov. Spi- 
noza beviser sin Sætning: affectus coérceri nec tolli potest, 
nisi per affectum contrarium et fortiorem (Eth. IV, 7) ud fra 
Inertiens Lov. 

deres Stammefølelse, deres religiøse Tro. Overfor sanse- 
lige Udskejelser havde deres Livsforhold ikke givet An- 
ledning til opvejende Motivers Opstaaen. Som Leslie 
Stephen har bemærket, udvikler der sig hos Mennesket, 
efterhaanden som det skrider frem i intellektuel, æstetisk 
og sympatisk Henseende, en højere Sensibilitet, der med- 
fører en Følelse af Væmmelse og Foragt for sanselige 
Udskejelser afset fra disses beregnelige Følger, en Sen- 
sibilitet, der kan virke lige saa direkte og imperativisk 
som nogen af de elementære Sanseevner*). 

Selvbeherskelsens Kamp staar paa, indtil den nye 
Anvendelse af Energien har faaet fuldstændig Overvægt 
over den tidligere. Denne Kamp bliver af højst forskellig 
Art hos de forskellige Individer, efter Forholdet mellem 
de oprindelige eller erhvervede Tilbj^eligheder. Hos 
Nogle foregaar Omsætningen endog uden Kamp; men der 
er dem, som kæmpe haardt uden at naa fast Grund under 
Fødderne. Det Villiesarbejde, som foregaar i disse sidste, 
er langt alvorligere end det, der øves af hine, skøndt det 
ydre Resultat bliver langt ringere. Naar Jesus hellere 
omgikkes med Skøger end med Farisæere, var det maaske, 
fordi han hos dem fandt en indre Stræben og Higen, der 
vel ikke kunde overvinde de modstaaende Skranker, men 
dog var i nærmere Slægtskab med den ideale etiske Lov 
end Farisæernes selvtilfredse Korrekthed. — 

Forholdsloven kaster Lys over mange etiske Spørgs- 
maal, der ellers vilde være uløselige. Den lærer os at 
forene Etikens Idealitet med den realistiske Anerkendelse 
af Livets Mangfoldighed, idet den viser os, at den egent- 
lige etiske Udvikling foregaar ud fra en Mængde for- 
skellige Udgangspunkter, fra meget forskellige Niveauer 
henimod et og samme Maal. 



*) Science of Ethics. p. 102. 195. 200. — Se ovenfor p. 

5. Hvor den af de almindelige Principer og den 
givne Situation udspringende Opgave ganske stenuner 
med Individets egen Evne og Drift, have vi de lykke- 
ligste — og naar Opgaven er stor — de største Menne- 
sker. Det Karakteristiske for disse er den indre Sikkerhed 
og Harmoni, med hvilke de -— trods alle indre og ydre 
Kampe — gaa frem mod deres Maal og udfylde deres 
Plads. Her er den af Herbert Spencer saa kaldte 
»organic morality« til Stede. At der gives saadanne 
Naturer er et Faktum, som ikke kan benegtes, hvorledes 
man saa vil forklare det. Det er dem, der afgive For- 
billeder for Andre. Man maa herved vel fastholde, at 
Opgaven ikke blot stilles Individet ud fi-a uforanderlige, 
én Gang for alle givne Situationer, men at Individet, i 
Kraft af sin Evne og Drift og i Henhold til de højeste 
Principer ogsaa netop kan stille sig selv den Opgave at 
forandre den foreliggende Situation, hvortil denne saa 
naturligvis selv maa indeholde en Mulighed. Hos de 
store Banebrydere udvikle sig Evner og Drifter, som 
ikke kunne finde deres Tilfredsstillelse under de givne 
Forhold, og som derfor selv ud af disse frembringe nye 
Forhold. Saadanne Individer opstaa sandsynligvis ved 
en af de Variationer, der i Følge Darwins Hypotese ere 
Forudsætningen for, at en ny Livsform kan danne sig. 
Deres Ret falder sammen med deres Evne. Ved selve 
Udfoldelsen af hvad der ligger i deres Natur afgive de 
Forbilleder for en ny Retning paa et af Menneskelivets 
Omraader og blive derved Midler for Slægtens Fremgang. 
Natur og Kunst, Natur og Pligt virke her umiddelbart 
sammen. De bære Loven i sig selv i højere Forstand 
end det kan siges om dem, i hvilken ingen nye Mulig- 
heder for en højere Udvikling ligge. Dog kan der ogsaa 
hos dem, hvis Opgaver væsentligt bestemmes ved For- 
holdene som de ere givne, findes »organisk Moralitet«, 

dersom deres Natur umiddelbart fører dem baade til den 
Virksomhed og til den Begrænsning og Selvbeherskelse, 
som Forholdene kræve. 

Den fuldstændige Modsætning til saadanne Naturer 
vilde være til Stede, dersom der skulde gives Individer, 
hos hvem aldeles ingen, end ikke den svageste Bevægelse 
eller Stræben i Retning af det etiske Ideal kunde udløses. 
Alle Koefficienterne i den etiske Formel vilde da være 
Nul. Ingen nok saa pædagogisk fonnuleret Fordring eller 
Appel vilde kunne virke som stimulus. Vi komme her 
blandt Andet til det Spørgsmaal, om der gives uforbeder- 
lige Forbrydere, et Spørgsmaal, som i den nyeste Tid 
med stor Bestemthed er blevet besvaret bekræftende af 
den italienske kriminalpsykologiske og rets- 
filosofiske Skole. 

Denne Skole har store Fortjenester af Videnskaben. 
Den sædvanlige etiske og juridiske Betragtningsmaade 
bliver staaende ved Handlingen og de nærmest liggende 
Motiver og gaar ikke tilbage de Aarsager, som have 
frembragt den Handlendes hele Karakter. Den tidligere 
herskende Indeterminisme har begunstiget denne Opfat- 
telse. Den kriminelle Antropologi og Psykologi, som 
skylder den italienske Skole saa meget, arbejder paa at 
raade Bod paa denne Ensidighed. Den søger at kon- 
statere Forbryderens legemlige og aandelige Ejendomme- 
ligheder og al paavise Aarsageme til disse. Den har 
paa Grundlag af disse Undersøgelser opstillet Forbryder- 
typen (homo delinquens) som en særegen Variation af den 
almindelige Mennesketype. Blandt de legemlige Særegen- 
heder for denne Type nævner Lombroso særligt saa- 
danne Egenskaber ved Kranie, Hjerne og Fysiognomi, 
der maa betragtes som Afvigelser fra det civiliserede 
Menneskes Type (regressive Afvigelser), bl. a. ringe 
Kraniekapacitet, lille og snever Pande. Blandt de sjæle- 

lige Særegenheder fremhæver han en mærkværdig Uimod- 
tagelighed for Smerte, med hvilken vistnok en ikke mindre 
mærkelig Mangel af Medlidenhed staaer i naturlig For- 
bindelse. De vasomotoriske Reflexer ere i det Hele svage, 
og det er sjeldent, at de egentlige Forbrydematurer kunne 
rødme. Den moralske Følelse mangler, hvad der (som 
allerede Desp in e havde udtalt) viser sig i Angerens 
store Sjeldenhed. Hele denne Type er nu i Følge Lom- 
broso og den italienske Skole at forklare ved Atavisme. 
Den opstaar nu til Dags ved, at dybe Lag fra Menneske- 
slægtens Forhistorie skyde sig op igen midt under Civi- 
lisationen. Paa anden Maade mener man ikke at kunne 
forklare det Umotiverede og Hensynsløse ved de egentlige 
Forbryderes Færd, ligesom ogsaa Tilbagefaldenes Hyppig- 
hed og de bedst udtænkte Straffesystemers ringe Virk- 
ning forstaas, naar det er Kræfter fra Urtiden, som røre 
sig paa ny. 

Den moralske Sans — siger en fremragende italiensk 
Forsker, G- ar of al o (i sin »Ciimonologie«) — er Aar- 
hundreders Værk. Hvis nu — som Erfaringen viser — 
enkelte Individer ikke ere blevne delagtige i dette Værk, 
men lide af en medfødt moralsk Insensibilitet, hvilket 
viser sig i, at Medlidenheden ikke røi-er sig hos dem, 
end ikke i dens mest elementære Former — hvorledes 
kan man saa tænke sig, at nogensomhelst Paavirkning 
og Opdragelse i Løbet af det enkelte Individs Livstid 
skulde kunne udrette, hvad der for den øvrige Slægt har 
kostet stedse gentagne Erfaringer i Løbet af Aartusinder? 
Mennesket er godt af Instinkt, ikke af Reflexion; naar 
da Instinktet mangler, hvilken anden Kraft skulde saa 
kunne raade Bod derpaa? Individer, der ikke (som 
Lejlighedsforbrydere) forsynde sig paa Grund af forbi- 
gaaende Anledninger, men som atter og atter vende til- 
bage til deres forbryderiske Færd, eller som ved Hånd- 

Ungens forholdsvis ringe Motiver og den oprørende Maade, 
paa hvilken den udføres, aabne Indblik i et indgroet anti- 
socialt Sindelag, — saadanne Individer er det umuligt 
for et civiliseret Samfund at assimilere sig. De vilde 
kunne passe i langt tidligere Civilisationer, og nu om 
Stunder maaske i Dahomey eller paa Fidschiøeme; men 
det er haabløst at ville gøre dem til Elementer i vort 
nuværende Samfundsliv. Overfor dem kan Samfundet da 
ingen Pligt have. Derimod har det overfor sig selv den 
Pligt at eliminere saadanne »Molekuler«, som ville skade 
Livet i den øvrige Organisme. Det er en individualistisk 
Ensidighed at ville hævde, at forbryderiske Individer af 
den beskrevne Art skulde have Rettigheder overfor Sam- 
fundet. Den sociale Nødvendighed er ubetinget, og den 
sociale Reaktion taaler ingen Begrænsning. 

Saa vidt Lombroso og Garofalo. — Den af disse 
Forskere hævdede Anskuelse interesserer os her, for saa 
vidt som den antager en absolut moralsk Insensibilitet 
hos nogle Individer, som derved vilde udelukkes fra i 
nogen som helst Grad at høre til den Mangfoldighed af 
Udgangspunkter, fra hvilke den menneskelige Udvikling 
bevæger sig hen imod sit Ideal. Ikke blot den indivi- 
duelle Relativitet, men ogsaa den psykologiske Relativitet 
vilde falde bort. Vi vilde i de egentlige Forbryder- 
naturers Sindelag og Tankegang have givet et System, 
som var fundamentalt modsat det etiske System, paa hvilket 
den menneskelige Udvikling, bevidst eller ubevidst er 
bygget. Og der skulde aldeles ingen Mulighed være for 
at hint System kunde overvindes af dette uden ved en 
Udryddelseskrig. Førend vi gaa ind paa denne Antagelse, 
maa vi underkaste den en nærmere Drøftelse. 

a. Det er altid usikkert at slutte fra enkelte Hand- 
linger til et Menneskes inderste Karakter og de Mulig- 
heder, den indeholder. Et Menneskes Karakter og dens 

Muligheder udtømmes ikke ved den enkelte Handling. I 
Følge Garofalo behøver Forbrydelsen ikke en Gang at 
være særligt stor, og dog skal Undersøgelsen af Forbry- 
derens Karakter ved Hjælp af de Oplysninger, der kunne 
skaffes til Veje, kunne være tilstrækkelig for en antropo- 
logisk og psykologisk uddannet Dommer til at afgøre, 
om Individet hører til dem, der kunne lempe sig efter 
det civiliserede Samftinds Krav, eller om det maa »elimi- 
neres«. Ja, end ikke Handling behøves; et Forsøg skal 
kunne være tilstrækkeligt! 

Lige saa usikker er den Slutning, der drages ft-a 
Fraværelsen af Anger. Den er især konstateret hos 
dødsdømte Forbrydere eller hos Fanger som dem, Dosto- 
jevski maatte dele Fængsel med i Sibirien, og som just 
ikke vare Genstand for nogen virkeligt pædagogisk Be- 
handling. Fordi Angeren ikke kan vækkes i den korte 
Tid mellem Forbrydelsens Udøvelse og Dødsdommens 
Udførelse, og fordi den ikke kunde vækkes' hos Forbry- 
dere, der underkastedes den Behandlingsmaade, som indtil 
for kort Tid siden var den sædvanlige i Fængslerne, 
deraf kan man dog ikke slutte, at den under ingen 
Omstændigheder vilde kunne vækkes. — Tilbage- 
faldenes Hyppighed tyder ligeledes paa indgroede, men 
ikke nødvendigvis paa uforbederlige Tilbøjeligheder. 

Garofalo vil ved Frihedsstraffene ikke have nogen 
bestemt Tid fastsat ved Dommen, blandt Andet »fordi 
man ikke kan maale den Andel i Forbiydelsen, som de 
omgivende Forholds Indflydelse havde, og den, som selve 
Individets Anomali havde«. Først efter en længere lagt^ 
tagelsesperiode, i hvilken man kan lære Individets Ka- 
rakter at kende, skal Grænsen for Straffetiden kunne 
fastsættes*). Men hvorledes kan han saa i nogle Tilfælde 



*) La Griminologie. p. 395. 

fordre absolut Elimination? Den Usikkerhed i Kend- 
skabet til Forbryderens Karakter, som gør, at Friheds- 
straffens Længde ikke forud skal kunne fastsættes, maa 
ogsaa gøre det umuligt at fastslaa absolut Elimination 
som eneste Udvej! 

b. Naar de uforbederlige antisociale Anlæg forklares 
ved Atavisme, saa rejser der sig et nyt Problem, nemlig 
hvorledes saa udprægede Ejendommeligheder, der ikke 
blot angaa en enkelt Side i Individets Karakter, men 
hele Karakteren, have kunnet holde sig inden for Slægten 
ved Siden af Ejendommeligheder af helt modsat Art. 
Hvorledes har den Traad, gennem hvilken det enkelte 
Individ hænger sammen med Urslægteme, kunnet undgaa 
at blive spunden sammen med den Traad, ved hvilken 
det hænger sammen med de nærmeste Slægtled og med 
de Institutioner og Traditioner, som disse have frembragt 
og overleveret? Med andre Ord: selv om Forklaringen af 
Forbrydertypen ved Atavisme er rigtig*), saa er Atavis- 
men intet Bevis paa, at Samfundet ingen Skyld 
og derfor heller ingen Pligt har over for Indi- 
videt. Ti naar de antisociale Spirer have kunnet holde 
sig saa længe i latent Form inden for Slægten og ikke 
ere blevne omdannede, maa det dog komme af Mangler 
og Ufuldkommenheder i Slægtens Liv. Samfundstilstan- 
denes og i det Hele det etiske Livs Fuldkommenhed maa 
dog maales, ikke blot efter hvilke positive Fremskridt 



*) G. Tarde har i sin „Criminalité comparée" kritiseret denne 
Forklaring og kommer til det Resultat, at selv om man maa 
anerkende utvivlsomme fysiologiske og anatomiske Analogier 
mellem de fødte Forbrydere og de Vilde, og selv om hine — 
som alle Monstra — frembyde regressive Træk, saa findes de 
dog hos dem kombinerede paa en særegen Maade, og 
man maa ikke bedømme vore Forfædre efter denne Prøve, 
(p. 46). Men saa gælder det at forklare „Kombinationen" — og 
den kan dog ikke være uafhængig af den sociale Udvikling. 

der gøres, men ogsaa efter hvilke uheldige Muligheder 
der fortrænges og ophæves. Jo ftddkomnere en Samfunds- 
orden er, des mere virker den paa de enkelte Individers 
inderste Væsen. Atavismen er altsaa selv et Tegn paa 
social Uftildkommenhed og retfærdiggør ikke, at Samftindet 
stilles overfor det forbryderiske Individ som den absolute 
Ret overfor den absolute Retsløshed. — Mærkeligt nok 
kommer den italienske Skole, idet ;den stiller de forbry- 
deriske Individer uden for Samftindet baade i fysisk og^ 
etisk Henseende, til samme Resultat som Indeterminismen 
og Individualismen, skønt disse ellers ere dens Antipoder^ 

c. Naar Garofalo, lige som tidligere Despine 
(og endnu tidligere Anselm von Feuerbach), lærer, 
at den moralske Insensibilitet kan forblive latent, indtil 
ydre Anledninger røbe den, — naar han lærer, at selv 
om Fattigdom ikke er den egentlige Aarsag til Forbry- 
delse, saa vilde dog mange Mennesker være vedblevne 
at være latente Forbrydere, hvis de ikke havde været 
fattige, og hvis de havde levet i et andet milieu, — saa 
synes det klart, at Samfundet maa være en medvirkende 
Aarsag, da dets Ordning altid mere eller mindre betinger 
det milieu, i hvilket de enkelte Individer udvikle sig. 
Man kan skelne nok saa skarpt mellem den blotte Anled- 
ning og den egentlige Aarsag; denne Distinktion vil altid 
være mere eller mindre kunstig, idet den fuldstændige 
Aarsag bestaar baade af de ydre Anledninger 
og de indre Anlæg. Der er saa meget des mere Grund 
til at fi-emhæve dette, som det jo er »Anledningerne«, der 
bevirke den uhyre Forskel mellem to latente Forbrydere, 
at den Ene bliver erklæret for inassimilabel, medens den 
Anden uforstyrret fortsætter sit Liv som Samfiinds- 
molekule! 

d. Nedarvede Anlæg have stedse en vis 
Ubestemthed, der gør det muligt, at de ved Opdragelse 

og ydre Forhold kunne udvikles i forskellig Retning. 
Hvad der nedarves, er kun Dispositioner. Der kan ikke 
bevises at være en fatalistisk Naturbestemmelse til Stede, 
som skulde gøre alle Erfaringer, Oplevelser og Anstræn- 
gelser betydningsløse. Selv om en god Opdragelse og 
lykkelige Forhold ikke skulde formaa at kvæle den onde 
Spire, men i det Højeste kunde bevirke, at den udfolder 
sig uden sociale Ulemper, saa vil dog en slet Opdragelse 
gøre overordentligt Meget til at udvikle den onde Spire. 
Man vil derfor ikke kunne drage nogen absolut Grænse 
mellem hvad der udspringer af Individet i og for sig, og 
hvad der skyldes de Forhold, i hvilke det stedes, og som 
for en stor Del bero paa Samfundets Ordning. — Meget 
ofte er der ingen absolut Egoisme til Stede. Hos For- 
brydematurer kunne Familiefølelserne ofte være meget 
stærke, saa at de forbryderiske Instinkter kun ytre sig 
over for Fremmede. Her kunde da maaske ligge en 
Mulighed for Vækkelse af videre gaaende Sympati, lige 
som det er fra Familiefølelserne, at Menneskekærligheden 
fra først af har udviklet sig til at omfatte større Kredse. 
Et andet Udgangspunkt kunde søges i Forbryderens Selv- 
følelse og Trang til at gøre sin Person gældende. Dosto- 
jevski bemærker, at den værste Straf for Forbryderen 
vilde være unyttigt Arbeide. Dette hænger sikkert 
sammen med, at unyttigt Arbejde, som det at øse i Dana- 
idernes Kar, lader Personligheden staa som et Intet, der 
hverken har Betydning for sig selv eller Andre. Denne 
sidste Rest af Selvfølelse vilde uden Paavirkning ude fra 
ikke være nok til at overvinde Ladheden, der er en hyppig 
Del af Forbrydernaturen; men den kan afgive et Udgangs- 
punkt for Opdragelse, og de moderne Straflfesystemer ere 
vist med Rette overbeviste om, at det især er gennem 
Arbejdet Opdragelsen skal ske. 

e. Fordi vore Institutioner endnu ikke have løst 



den store Opgave at hindre Forbrydelsernes, særKgt Til- 
bagefaldenes Tiltagen, derfor kan man ikke slutte, at der 
virkeligt skulde gives absolut uforbederlige Forbrydere, 
Individer, hos hvem ingen som helst etisk Stræben skulde 
kunne vækkes, og som aldeles ikke skulde kunne bringes 
i Forhold til det etiske Ideal. Selv om en fuldstændig 
Tilbagevenden til det menneskelige Samflindsliv ikke 
skulde være mulig, kunde der dog vækkes en Drift, der 
førte fremad i Retning af Idealet, var det end kun med 
smaa Skridt. En Forsoning vilde da være mulig, og den 
absolute Elimination ikke nødvendig. — Der er ingen 
Grund til at tro, at Udviklingen af Straffevæsenet skulde 
have naat sit Højdepunkt. Reformen er kun i sin første 
Begyndelse. Man har hidtil været mere opfindsom i at 
udtænke Straffe, som kunde tilfredsstille Gengældelses- 
trangen og Lysten til at afekrække, end i at udfinde 
Midler og Veje til at paavirke Forbrydernes Karakter 
for gennem denne forsinkede Opdragelse at genoprette 
hvad der formedelst Samfundets Ordning var forsømt paa 
et tidligere Trin. Dette kom af den udvortes Maade, paa 
hvilken man tidligere betragtede Forbrydelsen. Man holdt 
sig til, at den var begaaet, og lagde mindre Vægt paa, 
hvorledes og hvorfor den blev begaaet. Den italienske 
Skole vil ved sine Arbejder, der fra saa mange Sider 
belyse Forbryderkarakteren, bidrage meget til ftddstændigt 
at gøre Ende paa denne urigtige Betragtningsmaade. 
Denne Fortjeneste er uafhængig af Gyldigheden af de 
Slutninger, Skolen selv uddrager af sine Undersøgelser. 
Det staar da efter alt dette endnu som et aabent 
Spørgsmaal, om der gives menneskelige Individer, som 
ere aldeles uforbederlige, saaledes at den etiske Lov, selv 
om den blev nok saa individualiseret, ikke skulde kunne 
komme til at gøre sig gældende hos dem. For den al- 
mindelige Teori, jeg har villet gøre gældende, er dette 

Spørgsmaals Besvarelse ikke af afgørende Betydning. Men 
hvis min Teori er rigtig, opfordrer den til stor Varsom- 
hed, inden man erklærer Individer for absolut uimod- 
tagelige i etisk Henseende. Dersom hvert Individ har 
sin egen individuelle Lov, er hint Spørgsmaal langt vanske- 
ligere at besvare, end hvis man havde Ret til at gaa ud 
fra en objektiv Lov, der skulde kunne fyldestgøres af Aile. 
Der udfordres en Sans for individuelle Forskelligheder og 
eh Taalmodighed, som giver sig Tid, indtil den haarde 
Skal kan sønderbrydes. Overfor Forbryderne (»Forbryder- 
typen«) har man længe baaret sig ad, lige som Euro- 
pæerne pleje at bære sig ad over for de andre Racer. 
Lige som man uden videre har erklæret disse for at 
mangle Evne til Civilisation*) og dermed dømt dem til 
Undergang, saaledes har man erklæret hine for at mangle 
moralsk Evne og dermed dømt dem til »Elimination«. 

6. Til Slutning vil jeg lidt videre udvikle den i det 
Foregaaende udtalte Tanke, at de individuelle Forskellig- 
heders Betydning i Etiken ikke er udtømt ved, at de 
hidføre Nødvendigheden af en gennemgaaende Individu- 



*) De Betragtninger, med hvilke T h. W a i t z imødegaar Paastanden 
om Indianernes Mangel paa Evne til Civilisation, have i denne 
Sammenhæng Interesse. Han siger hl. a.: , Indianernes lange 
Stillestaaejj paa el meget lavt Kulturtrin, heviser Lidet eller 
Intet mod deres Begavelse, saa længe de endnu ikke længere 
Tid igennem have været stedte i saadanne Forhold, som over 
Hovedet gøre el Fremskridt muligt, og det er hidtU ikke sket. 
Ja, endnu mere. Naar der mange Aarhundreder igennem, saa 
vidt vi vide, ikke har indvirket Noget paa et Folk, af hvilket 
man kunde love sig en omdannende Indflydelse paa deres Or- 
ganisation og deres Levevis, paa deres ydre og indre Liv, saa 
er det sandsynligt, at der behøves langt stærkere Magter og en 
i langt længere Tid uafbrudt fortsat Paavirkning, for i det Hele 
at frembringe en Omdannelse af dem, selv en nok saa ube- 
tydelig, end i det modsatte Tilfælde*. Die Indianer Nord- 
amerikas. Leipzig 1865. p. 74. 

6 

alisering af den etiske Lov, eller derved, at Livet faar 
større Fylde og Kigdom, end hvis det skulde og kunde 
tilskæres efter visse bestemte, almindelige Regler. An- 
erkendelsen af dens Betydning gør tillige Slægtens Fremad- 
skriden forstaaelig. — Udviklingen inden for den orga- 
ganiske Verden bliver, som Darwin har lært, kun mulig 
ved, at der finder en uafbrudt Varieren Sted. Af de 
»spontane« individuelle Variationer udvælges og fastholdes 
de, som ere mest tjenlige for Livets fortsatte Bestaaen. 
Disse saaledes fastholdte Variationer blive altsaa typiske 
for Livets fortsatte Udvikling. En Analogi hertil have 
vi paa det etiske Omraade. De, hos hvem de Karakter- 
egenskaber, den etiske Lov fordrer, udvikle sig med 
største Kraft og i den højeste Grad, og af hvem den 
indre og ydre Modstand overvindes med Lethed eller, 
selv om det sker gennem haard Kamp, paa en saadan 
Maade, at de derved gennembryde Skranker, der hidtD 
stansede Udviklingen, — de staa vel i en vis Forstand 
ikke etisk højere end de Mange, der maa kæmpe haardt 
for blot at naa et Jevnmaal af Udvikling, og som væsentligt 
holde sig paa de hidtil banede Veje, men, de staa dog 
som Forbilleder, der vejlede, opmuntre og trøste; de an- 
give ikke blot Vej og Retning, som Mønstre til Efter- 
følgelse, men vise tillige, hvilke Muligheder der 
indeholdes i den menneskelige Natur. Trods de 
store individuelle Forskelligheder ere dog alle menneske- 
lige Væsener beslægtede, og det er en naturlig Slutning, 
at hvad de videst Komne have naat, ogsaa til en vis 
Grad maa kunne blive tilgængeligt for de Andre. Som 
Herbert Spencer har sagt: »Hvad der nu karakteri- 
serer de undtagelsesvis Store kan ventes en Gang at 
ville karakterisere Alle. Ti hvad den bedste menneskelige 
Natur er i Stand til, ligger inden for den hele menneske- 

lige Naturs Hækkevidde«*). Historien viser, at de Menne- 
sker, der staa som etiske Forbilleder for lange Tider, ikke 
altid vare saadanne, hvis Indre var fiildt af stærke og 
varige indre Modsætninger, eller hvis Karakter bar Spor 
af store indre Kampe, men snarere harmoniske Naturer, 
som levede og aandede i store Tanker, under hvilke de 
andre Dele af deres Natur saa godt som uden Modstand 
bøjede sig. Og det er naturligt nok, ti den, hvis Kraft 
beslaglægges af den indre Kamp, vil ikke let for Andre 
kunne frembyde Billedet af en mod et betydningsfuldt 
Maal rettet kraftig personlig Virksomhed. I den religiøse 
Forestilling er dette endog gennemført i en saadan Grad, 
at man har gjort Forbilledet syndefrit og villet tage et- 
hvert Spor af virkelig, menneskelig Kamp og Stræben 
bort. Dette er at skyde forbi Maalet; men det vidner 
om Trangen til ophørjede Forbilleder, en Trang, som ikke 
kan falde bort, naar Livet ikke skal blive fladt og sløvt. 
Slægtens Solidaritet ophæves altsaa ikke ved den 
etiske Lovs individuelle Relativitet. Slægtens Enhed be- 
staar netop i og gennem Mangfoldigheden af Individer. 
Det er, som jeg har søgt at vise, i Livets fælles Retning 
og Tendents, at Berettigelsen til at tale om etisk Lov 
begrundes. Og derved godtgøres ogsaa Slægtens Enhed 
trods alle Forskelligheder. 



*) Data of Ethics. p. 256 f. 

